2
1 Shik'ííyú, doo daazhógo nohwaa nkai dahíí nohwíí bídaagonołsį: 2 Philippi golzeegee iłk'idá' nchǫ'go nohwich'į' na'isdziidgo nohwiniidaagodeszaa bídaagonołsį, ndi áí bikédí'go nṉee nohwich'į' nada'iziid ndi Bik'ehgo'ihi'ṉań binkááyú doo bédaahiildzid dago Bik'ehgo'ihi'ṉań biyati' baa gozhóni baa nohwił nadaagosiilṉi'. 3 Iłch'ígont'aahíí doo łé'ichoohíí bits'ą́'dí'go da, ła'íí doo nchǫ'go natsí'ikeesíí bits'ą́'dí'go da, doo nṉee bich'į' nahich'aago da: 4 Áídá' yati' baa gozhóni baa nadaagohiilṉi'go Bik'ehgo'ihi'ṉań biłdábik'ehgo nohwá ngon'ą́ą́, áík'ehgo nṉee doo bił daagoyilzhǫ́ǫ́go da, áídá' Bik'ehgo'ihi'ṉań nohwijíí nayíntaahíí zhą́ bił goyilzhǫ́ǫ́híí bighą yati' baa gozhóni baa nadaagohiilṉi'. 5 Nohwíí nohwá bídaagonołsį, doo daazhógo ádaan'ṉiigo yati' baa gozhóni bee nohwich'į' yádaahiilti' da, doo dawahá ídáhádaahiit'įįgo bił yaa na'siiltsooz da: áí Bik'ehgo'ihi'ṉań nohwá yígółsį: 6 Doo nṉee daanohwidnłsįhíí biká daadéet'įįgo da, doo daanohwidinołsįgo da, ła'íí ałdó' doo daanohwidnłsįgo da, Christ binal'a'á daandlįįhíí bighą nohwída'dokeed le'at'éhi, áídá' doo ágádaan'ṉii da, áík'ehgo doo nadaanohwinłtł'og da. 7 Áídá' nohwitahyú nahiikaidá' nłt'éégo ádaanohwinzį ni', isdzán bichągháshé nłt'éégo áyíłsįhíí k'ehgo: 8 Dázhǫ́ nohwił daanohshǫǫhíí bighą Bik'ehgo'ihi'ṉań biyati' baa gozhóni baa nohwił nadaagohiilṉi', ndi doo áí zhą́ da, danéé nohwaa ádaadint'aah, nohwik'íí daandzįhíí bighą. 9 Shik'ííyú, nada'iidziid n'íí, góyéégo nohwich'į' nadaagowaa n'íí bínádaałṉiih: Bik'ehgo'ihi'ṉań biyati' baa gozhóni baa nohwił nadaagohiilṉi'dá' doo nadaanohwinłtł'og da doleełhíí bighą tł'é'gee hik'e jįįgee nada'iidziid ni'. 10 Akú, Jesus daahohdląąhíí, nohwitahyú nahiikai n'dá' daagodinlzįgo ádaant'eego, dábik'ehyú ádaant'eego, ła'íí doo hadíń nt'é nohwik'izhį' yidi'aah dago ádaant'ee ni' nohwá bídaagonołsį, Bik'ehgo'ihi'ṉań ałdó' nohwá yígółsį: 11 Díí ałdó' nohwá bídaagonołsį, nṉee bichągháshé yich'į' yádaałti'híí k'ehgo, néé ałdó' dała'á notįįgo nohwił daagozhǫ́ǫ́go ádaanohwidle' ni', ła'íí nohwił ch'ídaagosiit'ąą ni', 12 Bik'ehgo'ihi'ṉań bik'eh sohtįįgo daahinohṉaa le', daanohwiłn'ṉiid, áń bilałtł'áhgee ła'íí bits'ą́'dindláádíí goz'ąą yuṉe' daanohwokéed. 13 Díí ałdó' bighą Bik'ehgo'ihi'ṉań dába'ihédaandzį nt'éé, Bik'ehgo'ihi'ṉań biyati' baa nohwił nadaagohiilṉi' n'íí nádaago'ąądá', doo nṉee biyati'híí k'ehgo da ndi da'aṉii Bik'ehgo'ihi'ṉań biyati'híí bighą nádaagodo'ąą, áí yati' daahohdląąhíí nohwiyi' nłt'éégo na'iziid. 14 Nohwíí, shik'ííyú, Judéayú Christ Jesus binkááyú Bik'ehgo'ihi'ṉań daayokąąhgo ha'ánáłséhíí bedaanołt'ee daasolįį, áí Jews daanliiníí biniidaagodnłsįhíí k'ehgo nohwíí ałdó' nohwitahyú daagolííníí nohwiniidaagodnłsį: 15 Jews daanliiníí bik'ehgo Jesus nohweBik'ehń zesdįį, Bik'ehgo'ihi'ṉań binkááyú nada'iziid n'íí ałdó' nadaiłtseed, la'íí néé nohwiniidaagodnłsį; áí Bik'ehgo'ihi'ṉań doo yiłgoyiłshǫ́ǫ́ da, ła'íí nṉee dawa yich'į' nada'iziid: 16 Doo Jews daanlįį dahíí bich'į' yádaahiilti'go hasdákáh doleełíí doo hádaanohwit'įį dahíí bighą dabíí binchǫ'íí łą́ą́go ádaayoliił; áík'ehgo áníita Bik'ehgo'ihi'ṉań hashkeego biniidaagodiléhíí biká'zhį' ádaile'. 17 Shik'ííyú, dét'įh nohwits'ą́' ohiikai, k'adíí doo daałiit'įį da ndi nohwijíí bee dała'á daandlįį, ła'íí k'azhą́ nádaanohwiłtséh. 18 Áík'ehgo ch'éh nohwich'į' nádnkáhgo ádaahiit'įį, shíí Paul, doo ałch'ídndi nohwich'į' nádishdáh hásht'į́į́, ndi ch'iidn nant'án t'ąazhį' daanohwotą'. 19 Jesus Christ nohweBik'ehń nádzáágo biṉááł nłt'éhishą' ndaahóndlii? Nt'éshą' bighą nohwił daagozhǫ́ǫ́ doleeł? Nt'éshą' bighą dant'é hobįįhíí nohwaa hit'áah doo? Nohwíí nohwighą go'į́į́. 20 Nohwíí nohwighą ídaada'óndlii, ła'íí nohwíí nohwighą nohwił daagozhǫ́ǫ́.


2
1 Áídí' da'kwíí iskąągo Jesus Capérnaum golzeeyú nádzá; áígee gowąyú sidaa, daaṉii. 2 Dagoshch'į' nṉee łą́ą́go baa náńłsą́ą́, dázhǫ́ doo hagee nágost'ąą da, dáádítį́h bahyú ndi: áígee yati' nłt'éhi yaa yałti' lę́k'e. 3 Áígee nṉee ła' baa hikai, dį́į́'i hilt'eego nṉee di'ili baa daiskąągo, 4 Ch'iląądhíí bighą Jesus doo bit'ah ch'idowáhgo da, áík'ehgo kįh biká'híí yó'adaizṉil, Jesus bik'ehgee: áí ąął ch'í'i'áńgo ádaizlaadí' di'ilihíí yiká' sitiiníí bee nkedaiztįį. 5 Daabi'odlą' Jesus yígółsįįdá' di'ilihíí gáyiłṉii, Shiye', ninchǫ'híí bighą dák'ad naa nágodet'aah. 6 Begoz'aaníí ye'ik'eda'iłchíhi ła' naháztąą, dábiyi'yú na'ídaadiłkidgo gádaaṉii, 7 Hant'é bighą díí nṉee Bik'ehgo'ihi'ṉań ádil'įįgo aṉíí ląą? Hadíń lą́ konchǫ'híí bighą kaa nágode'aah? Bik'ehgo'ihi'ṉań zhą́ go'į́į́. 8 Na'ídaadiłkidíí Jesus dagoshch'į' biyi'siziiníí bee yígołsįįdgo gáyiłṉii, Nt'é bighą na'ídaadołkid? 9 Hadíihíí doo nyeego di'ilihíí áłch'iṉiih da, Ninchǫ'híí bighą naa nágodet'aah; dagohíí, Nádndáh, biká' síńtiiníí dahnádnné'go dahnṉáh? 10 Ni'gosdzáń biká' nṉee binchǫ'híí bighą baa nágodet'aahíí shíí, nṉee k'ehgo Niyááhíí, beshik'ehgo bídaagonołsį doleełhíí bighą, (nṉee di'ili sitiiníí gáyiłnṉiid,) 11 Nádndáhgo biká' síńtiiníí dahnádnné'go gowąyú nádńdáh, niłdishṉii. 12 Dagoshch'į' nádiidzaago yiká' sitįį n'íí dahnáyiné'go dawa biṉááł ch'ínyáá; áík'ehgo nṉee dawa bił díyadaagot'eego Bik'ehgo'ihi'ṉań ya'ihédaanzįgo gádaaṉii, Doohwahá áík'ehgo daahiiltséhi da. 13 Áídí' Jesus túsikaaníí bahyú ch'ínánádzaadá' nṉee baa nanáńłsą́ą́, áígee yił ch'ídaagoz'ąą. 14 Jesus higaałgo Alphéus biye', Levi holzéhi, tax nanáhi'ṉiłígee sidaago yiłtsąądá' gáyiłṉii, Shiké' dahnṉáh. Áík'ehgo nádiidzaago biké' dahiyaa. 15 Áídí' Levi bigową yuṉe' Jesus iyąągo nezdaago, tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí łą́ą́go Jesus hik'e bitsiłke'yu biłgo itah da'iyąągo dahdinezbįh; nṉee gádaat'eehíí łą́ą́go Jesus biké' anáłseeł lę́k'e. 16 Begoz'aaníí ye'ik'eda'iłchíhi hik'e Phárisees daanlíni biłgo tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí Jesus yił da'iyąągo daayiłtsąądá' bitsiłke'yu gádaayiłṉii, Nt'é bighą tax bich'į' nadaahi'ṉiiłíí ła'íí nṉee doo bik'ehyú ádaat'ee dahíí Jesus yił da'iyąą? 17 Jesus áí yidezts'ąądá' gádaabiłṉii, Doo hago'ádaat'ee dahíí izee nant'án doo yaa nakáh bik'eh da, daanṉiihíí zhą́: shíí nṉee doo bik'ehyú ádaat'ee dahíí, Nohwinchǫ'íí bits'ą́'zhį' ádaahṉe', biłdishṉiiyú níyáá, áídá' nṉee dábik'ehyú ádaat'eehíí doo ágáłdishṉiiyú níyáá da. 18 John bitsiłke'yu hik'e Pharisees daanlíni bitsiłke'yu dáshiṉá' da'okąąh ni': áík'ehgo Jesus yaa hikaigo gáṉíí, Nt'é bighą John bitsiłke'yu hik'e Phárisees bitsiłke'yu dáshiṉá' da'okąąh, áídá' ni nitsiłke'yu doo dáshiṉá' da'okąąh da? 19 Jesus gádaabiłṉii, Ya' ni'i'ṉéhgee nṉee íła'ádaat'eehíí nṉee niiṉéhíí yił nakaiyúgo dáshiṉá' da'okąąh née? Dah, nṉee niiṉéhíí yił nakaiyúgo doo dáshiṉá' da'okąąh at'éé da. 20 Dahagee nṉee niiṉéhíí bits'ą́' nádilteeh ndi at'éé, áígee dáshiṉá' da'okąąh doleeł. 21 Ko'íí dénchǫ'éhíí doo nak'ą' áníidéhíí bee ch'idi'aah da; ágách'idzaayúgo áníidéhíí iłhanigháhgo dayúwehégo onanádlaad. 22 Ła'íí wine áníi alzaahíí ikágé wine benałtiníí dénchǫ'éhíí doo biyi' tádaach'iṉił da; ágách'idzaayúgo wine áníi alzaa'ihíí ikágé yidiłdohgo na'ṉil, áík'ehgo winehíí ąął ha'ijool, ła'íí ikágéhíí kots'ą́' yiłchǫǫh: áídá' wine áníi alzaa'ihíí wine benałtiníí áníidéhíí zhą́ biyi' tádaach'iṉił. 23 Łah Jews daagodnłsinii bijįį Jesus tł'oh nagháí hentííníí yiyi'yú higaał; bitsiłke'yu yił hikaahgo tł'oh nagháí binest'ą' nadaayiṉiił nkegonyaa. 24 Phárisees daanlíni Jesus gádaayiłṉii, Díń'įį, nt'é bighą godilziníí bijįį doo baa nach'ighaa dahíí nitsiłke'yu yaa nakai? 25 Jesus gádaabiłṉii, Ya' David hik'e yił nakaihíí biłgo idáń ádįhgo shiṉá' daasilįįgo, hago ádaasdzaa láń shįhíí doo hwahá baa da'ohshiih da née? 26 Abíathar okąąh yebik'ehi da'tiséyú sitįįdá' Bik'ehgo'ihi'ṉań daach'okąąh goz'ąą yuṉe' ha'ayáágo, báń Bik'ehgo'ihi'ṉań ye'okąąhgo baa hi'né'go nii'né' n'íí náidnné'go yiyąą, ła'íí yił nakaihíí ałdó' ła' yá'ńné' lę́k'e; áí báńhíí okąąh yedaabik'ehi zhą́ daayiyąągo goz'ánihi. 27 Jesus gádaabiłṉii, Godilziníí bijįį nṉee bá alzaa, doo nṉee godilziníí bijįį bá alzaa da: 28 Áí bighą shíí, nṉee k'ehgo Niyááhíí, godilziníí bijįį ndi beshik'eh.


6
1 Jesus áídí' dahiyaa, dabíí gólį́į́yú nádzáá; bitsiłke'yu biké' hikaahgo. 2 Jews daagodnłsiníí bijįį, ha'ánáłséh goz'ąą yuṉe' Jesus iłch'ígó'aah nkegonyaa: nṉee łą́ą́go daidits'ago bił díyadaagot'eego gádaaṉii, Hadí' lą́ą́ yígołsįįdihi? Bigoyą'íí hadí' baa hi'né'i, godiyįhgo ánágot'įįłíí ndi ánáyol'įįłgo? 3 Díń la'kįh ágole'hi nlįį, Mary bizhaazhé ya', James, Joses, Juda hik'e Simon daabik'isn ya'? Bilahkiihíí ałdó' la' akú bił nahétąą? Áí bighą bik'edaach'ishch'ii lę́k'e. 4 Jesus gádaabiłṉii, Bik'ehgo'ihi'ṉań binkááyú na'iziidi dahot'éhé nṉee daabidnłsį, áídá' dágolį́į́gee, bik'ííhíí ła'íí dała' naháztaaníí bitahyú zhą́ doo hadíń bidnłsį da. 5 Áí bighą ákú doo ízisgo ánát'įįł da ndihíí daanṉiihíí da'kwííyé zhą́ yik'e daadilṉiihgo nádailzii. 6 Doo daabodląą dahíí bighą bił díyagot'ee lę́k'e. Áígee iłch'ígó'aahgo gotahyú naghaa.
7 Jesus bitsiłke'yu nakits'ádahíí, Yushdé', daayiłnṉiidá', dánaki nláágo zhą́ odaayihił'aago spirits nchǫ'íí daabidits'ago yá ndaagoz'ąą; 8 Gádaayiłṉiigo, Desohkaiyú doo hant'é daahné'go da, gish zhą́; izis bena'iltiníí dahgo, báń ałdó' dah, nohwibestso bizis biyi' zhaali da'ádįhgo: 9 Kee biká'na'astł'ónihíí biyi' desoł'eez, ni'íícho doo naki da le'. 10 Gánádaayiłdo'ṉiid, Dahagee gowąyú ha'ahkáhgo, da'áígee dinohbįh le'gá, łahyú desohkaizhį'. 11 Dahagee nṉee daagolííníí doo hádaanohwit'įį dayúgo, nohwiyati' doo yídaayésts'ąą dayúgo, áídí' dahdohkáhgo nohwikee bąą łeezhíí baa daałhaał, áí bee doo hádaanohwit'įį dahíí bígózį doo. Da'aṉiigo gánohwiłdishṉii, Bik'ehgo'ihi'ṉań nṉee yándaago'aahíí bijįį Sódom hik'e Gomórrah golzeegee daagolį́į́ n'íí biniidaagodilṉe'íí bitisgo hagee nohkai n'íígee daagolííníí biniidaagodolṉiił. 12 Áík'ehgo nakits'ádahíí dahdikaigo nṉee yich'į' yádaałti', Nohwinchǫ'íí bits'ą́'zhį' ádaahṉe', daaṉiigo. 13 Ch'iidn łą́ą́go nṉee biyi'dí' hadainiheyood, ła'íí daanṉiihíí łą́ą́go ik'ah yił yedaadilṉiihgo nádailzii. 14 Nant'án Hérod holzéhi Jesus ya'ikonzį; (dahot'éhé bizhi' bígozįįdgo;) áík'ehgo gáṉíí, John Baptize ágole' n'íí daztsąądí' naadiidzaa ląą, áí bighą ígozisgo ánát'įįł. 15 Áídá' ła'íí, Elías at'į́į́, daaṉii. Ła', Bik'ehgo'ihi'ṉań binkááyú na'iziidi at'į́į́, dagohíí doo áníidá' Bik'ehgo'ihi'ṉań binkááyú na'iziidi n'íí ga'at'éhi, daaṉii. 16 Hérod Jesus ánát'įįłíí ya'ikonzįįdá' gáṉíí, John, bitsits'in nadik'ii n'íí át'į́į́: daztsąądí' naadiidzaa ląą. 17 Dabíntsédá' Hérod oda'is'a'go John daayiłtsoodgo ha'ádaayist'e', Heródias holzéhihíí bighą, áń Hérod yił nṉaa lę́k'e, bik'isn Philip t'ah yił nanṉee ndi. 18 John Hérod gáyiłnṉiid, Nik'isn bi'aa doo bił na'aashgo ná goz'ąą da. 19 Áí bighą Heródias John yik'enṉiihgo bidizidee hat'į́į́ ndi doo hagot'éégo da lę́k'e: 20 Hérod John yidnłsį, nṉee dábik'ehyú át'ééhíí, dilzįhgo bá habi'delzaahíí nlįįgo yígółsįgo biṉádéz'įį lę́k'e; Hérod yidits'ago yaa bił gozhǫ́ǫ́, bił nagodinlt'ee ndi. 21 Áídá' Heródias bá iłch'į'golzaa, Hérod bił łénágodáhgo nnágodzaagee bá da'odąągo nadaant'aahíí, silááda bá nant'án daanliiníí, ła'íí Gálileegee nṉee itisgo ádaat'eehíí dawa da'iyąą. 22 Heródias bizhaazhé na'ilíhníí ha'ayaadá' ilzhishgo Hérod ła'íí yił da'iyąąhíí yił daagoyiłshǫ́ǫ́, áík'ehgo Hérod na'ilíhníí gáyiłṉii, Dant'éhéta háńt'iiníí shíhóńkeed, áík'ehgo naa nshné'. 23 Bitł'a dahdidilṉiihgo gánáyiłdi'ṉii, Dant'éhéta shíhóńkeedíí, dawahá bánansht'aahíí iłṉí'go ndi naa densh'aa. 24 Áídí' na'ilíhníí onádzaayú bimaa gáyiłṉii, Nt'é bíhóshkeed? Áík'ehgo bimaa gábiłṉii, John Baptize ágole'íí bitsits'in bíhóńkeed. 25 Áík'ehgo na'ilíhníí dagoshch'į' ha'ánádzaadá' hwéhego Hérod yich'į' nnilwodgo gáṉíí, John Baptize ágole'íí bitsits'in bena'ikaahíí biká' dahs'ąągo dagoshch'į' shaa ńkaah. 26 Nant'ánhíí dázhǫ́go doo bił gozhǫ́ǫ́ da; áídá' bitł'a dahdidilṉiih n'íí bighą, ła'íí nṉee yił da'iyąąhíí bighą doo hagot'éégo, Dah, yiłṉii da. 27 Áík'ehgo dagoshch'į' nant'ánhíí silááda John bitsits'in náyíí'aahgo oyił'a': áík'ehgo ha'áná'ilka' yuṉe' bitsits'in nadain'ą́ą́dá', 28 Bena'ikaahíí bee bitsits'ini ha'ádaiskąągo, na'ilíhníí yaa yinką́ą́; áídí' na'ilíhníí bimaa yaa nainką́ą́. 29 John bitsiłke'yu ya'ikodaanzįįdá' bits'íhíí nádainłtįįgo tsébii'i'áń yuṉe' odaiztįį lę́k'e. 30 Odais'a' n'íí Jesus yaa nákaigo hago ánádáát'įįdíí, ła'íí nt'é iłch'ídaagos'ąąhíí dawa baa bił nanádaagosṉi'. 31 Áídí' Jesus gádaabiłṉii, Noo', danéé zhą́ da'igolį́į́yú ch'a'ohkáh, hanádaahidzoołyú; nṉee łą́ą́go baa nihikáhíí bighą doo da'iyąą da le'ágot'ee lę́k'e. 32 Áík'ehgo doo hadíń naghaa dayú dabíí zhą́ bił oda'iz'eel. 33 Áídá' nṉee bił oda'iz'eelgo daabiłtsąą lę́k'e, áík'ehgo łą́ą́go Jesus yídaagołsįįdgo ił'anigo kįh gozṉildí' dáni'go akú dantsé ńkį́į́, áídí' baa náńłsą́ą́. 34 Jesus ákú bił nda'iz'eelgo nṉee łą́ą́go íła'adzaahíí yo'įįgo yaa daach'oba', dibełį́į́ nanyoodíí da'ádįhgo nakai łehíí k'ehgo ádaat'eehíí bighą; áík'ehgo łą́ą́go yił ch'ídaago'áah nkegonyaa. 35 O'i'ą́ą́zhį' godeyaayú bitsiłke'yu baa hikaigo gádaabiłṉii, Kú da'igolį́į́yú doo hadíń gólį́į́ da, k'ad o'i'aahzhį' goldoh: 36 Nṉeehíí dahayú gotahyú nádaadnł'áá, báń nadaayiłṉiihyú; bi'idáń da'ádįhíí bighą. 37 Áídá' Jesus gádaabiłṉii, Nohwíígo bá da'dohné'. Bitsiłke'yu gánádaabiłdo'ṉiid, Báń naki gonenadín zhaali, penny holzéhi, dábik'ehgo nadaahiilṉiihyú nkáh née, bá da'n'né'go? 38 Báń dijolé da'kwíí nadaahné'? ṉii, Jesus, Ti'i, akú hadaadeh'į́į́. Yídaagołsįįdá' gádaaṉii, Ashdla'i ląą, łógíí naki biłgo. 39 Jesus gádaabiłṉii, Nṉee dawa ni'yú tł'oh dotł'izhi biká'yú ił'anigo dinohbįh daabiłdohṉii. 40 Áík'ehgo dała'á gonenadíngo ła'íí ashdladingo dinezbįh. 41 Áídí' Jesus báń ashdla'ihíí łóg nakihíí biłgo náidnné'go hadag déz'įįgo ya'ihénzįgo oskąądí' iłk'ídaizné'go bitsiłke'yu yaa daizné', nṉee yitada'iṉiihgo; ła'íí łóg nakihíí nṉee dawa yitada'izṉii. 42 Áígee nṉee dawa da'iyąągo náda'isdįįd lę́k'e. 43 Ch'ékaadíí táts'aa nakits'ádah bik'ehgo nádaihezlaa, báń hik'e łóg biłgo. 44 Nṉee ashdladn doo náhóltagyú áhołánishį báń daiyą́ą́. 45 Áídí' Jesus bitsiłke'yu gádaayiłṉii, Tsina'eełíí beh hohkáhgo shádįhyú nohwił ido'éeł hanaayú, Bethsáidayú, shíhíí nṉee nádohkáh biłdishṉiidá'. 46 Nádohkáh yiłnṉiidá' dasahndi wą́'yú óyáá, okąąhyú. 47 O'i'ą́ą́ ni' tsina'eełíí tú iłṉí'yú hi'oł, áídá' Jesus dasahndi ni'yú naghaa lę́k'e. 48 Bił da'o'ołgee bidáhzhį' nyolgo bich'į' nagontł'ogo Jesus yiłtsąą; áík'ehgo doo hwahá ha'i'aah dayú bich'į' higaał, tú yiká' higaałgo; ba'ashhah ch'egháhgo. 49 Nt'éégo tú yiká' higaałgo bitsiłke'yu daabiłtsąądá', ch'iidn at'į́į́ daanzįgo nádaadidilghaazh: 50 Dawa daabiłtsąągo tsídaadolyiz. Áídá' dagoshch'į' Jesus bich'į' hadziigo, Nohwił daagozhǫ́ǫ́ le': shíí ásht'į́į́; doo nédaałdzid da, daabiłṉii lę́k'e. 51 Áídí' tsina'eełíí itah yiyi' oyáágo nyolíí isht'idedzaa: áí bighą dázhǫ́ bił díyadaagot'eego tsídaadolyiz. 52 Báń godiyįhgo łą́ą́go alzaa n'íí doo bił ídaagozį da; áídá' bijíí ntł'iz daasilįį. 53 Hanaayú bił nada'dez'eeldá' ni' Gennésaret golzeeyú nda'iz'eelgo tsina'eełíí dah daayihiztł'ǫ́ǫ́. 54 Áígee tsina'eełíí biyi'dí' hakaidá' dagoshch'į' nṉee Jesus yídaagołsįįd. 55 Áík'ehgo daagotahyú dahot'éhé anákeełgo daanṉiihíí ch'id yiká' nashjeed, hayú Jesus naghaa ch'iṉiiyú anádaayołtéeh. 56 Dahayú naghaayú kįh nagoshjaayú, ła'íí kįh nagozṉilyú, ła'íí gotahyú, daanṉiihíí intínk'ehyú ndaayihiṉiił, Jesus náyokąąhgo, Ni'íí bidá'yú zhą́ ndi bedaadenlṉiih, daabiłṉiigo: áík'ehgo bedaadesṉiihíí dawa nádaabi'dilzii.


10
1 Áídí' Jesus dahnádidzaago ni' Judéa golzéhi goz'ąąyú túńlííníí Jórdan holzéhi hanaayú ńyáá: ákú nṉee baa nanáńłsą́ą́; áígee iłch'ígó'aah n'íí k'ehgo yich'į' yałti'go nkenágodidzaa.
2 Phárisees daanlíni baa hikaigo nabídaantaahgo gádaabiłṉii, Ya' nṉee bi'aa iłk'ínát'aashgo goz'ąą née? 3 Gábiłṉii, Moses nt'é nohwiłṉiigo nohwá ngon'ą́ą́ láń? 4 Áídí' gádaaṉii, Naltsoos bee iłk'íńch'ít'aashíí łayile'go isdzánhíí yił iłk'ínát'aashgo Moses bá ndaagoz'ąą ni'. 5 Jesus gádaabiłṉii, Nohwijíí daantł'izíí bighą díí begoz'aaníí Moses bee nohwich'į' k'e'eshchįį lę́k'e. 6 Dantsé godeyaadá' Bik'ehgo'ihi'ṉań nṉee áyíílaadí' godezt'i'go nṉee ła'íí isdzán áyíílaa. 7 Díí bighą nṉee bitaa hik'e bą́ą́ yits'ą́'gháhgo bi'aa yił nlįį doleeł; 8 Áí naki n'íí dała'á nádodleeł; áík'ehgo doo naki dilt'ee dadá' bits'í dała'á silįį. 9 Áík'ehgo dahadíń Bik'ehgo'ihi'ṉań łayinlááhíí, dahadíńta iłk'íyóléh hela'. 10 Áídí' kįh yuṉe' bitsiłke'yu da'áí baa nabínádaadiłkid. 11 Jesus gáyiłṉii, Hadíń bi'aa yił iłk'ínát'aazhdá' ła'i yił naná'ṉááyúgo nant'į' nagháhi at'éé. 12 Dagohíí isdzánhíí biką' yił iłk'ínát'aazhdá' ła'i yił naná'ṉááyúgo, isdzánhíí ch'a'oṉáá hileeh.
13 Jesus chągháshé ałts'ísę́hi baa bił nch'ihezkai lę́k'e, yiká' ndaadilṉiih daabich'o'ṉíígo; áídá' bitsiłke'yu, Doo ágádaaht'įį da, daakołṉii. 14 Áídá' Jesus daabiłtsąągo doo bił bik'eh da lę́k'e, áík'ehgo bitsiłke'yu gádaayiłṉii, Ch'ík'eh chągháshé shich'į' nihikáh le', doo t'ąązhį' daahínóhtą' da; bíí ga'ádaat'eehíí Bik'ehgo'ihi'ṉań bilałtł'áhgee daanlįį. 15 Da'aṉiigo gádaanohwiłdishṉii, Dahadíń chągháshé ałts'ísę́híí k'ehgo Bik'ehgo'ihi'ṉań bilałtł'áhgee begoz'aaníí nágodn'ąąyúgo zhą́ Bik'ehgo'ihi'ṉań bilałtł'áhgee daanliiníí itah hileeh. 16 Áík'ehgo dahnáidiłtééhgo yiká' ndaadelṉiigo yá da'oskąąd.
17 Áídí' łahyúgo Jesus dahnasdzaadá' nṉee bich'į' nádilwodgo biyahzhį' hilzhiizhdá' nabídiłkid, Iłch'ígó'aahíí nłt'éhi ńlínihi, hago ląą áshṉe'go ihi'ṉaa doo ngonel'ąą dahíí bee hinshṉaa doleeł? ṉiigo. 18 Jesus gábiłṉii, Nt'é bighą nłt'éhi shiłnṉii? Doo hadíń nłt'éé da go'į́į́, dała'á zhą́, Bik'ehgo'ihi'ṉań zhą́. 19 Bik'ehgo'ihi'ṉań ngon'ą́ą́ lęk'ehíí bígonłsį́ go'į́į́, Doo nant'į' nach'ighaa da, Doo na'ch'iłtsee da, Doo ich'in'įįh da, Doo łé'ch'iłchoo da, Doo nach'ich'aa da, Kotaa hik'e komaa ch'idnłsį. 20 Nṉeehíí gábiłṉii, Iłch'ígó'aahíí, ánists'ísę́dí' godezt'i'go díí dawa bee ánsht'ee. 21 Jesus bił nzhǫǫgo bineł'į́į́go gábiłṉii, Dała'á zhą́ doo bee áńt'éé da: ti'i, dawahá ṉíyééhíí naa nahoṉiihgo zhaalihíí tédaat'iyéhíí bita'iṉííh, áík'ehgo yaaká'yú dawahá łáń ílíni ṉíyéé doleeł: áídí' yushdé' tsį'iłna'áhi dahntįįłgo shiké' dahsinṉáh. 22 Jesus áṉíídá' nṉeehíí ádaatsídézkeezgo doo bił gozhǫ́ǫ́ dago onádzaa; dázhǫ́ háłdzilhíí bighą.
23 Áídí' Jesus bitsiłke'yu yitah déz'įįdá' gádaabiłṉii, Nṉee hádaałdzilíí Bik'ehgo'ihi'ṉań bilałtł'áhgee daanliiníí itah daaleehgo dázhǫ́ bá nyee! 24 Bitsiłke'yu Jesus áṉííhíí bighą bił díyadaagot'ee lę́k'e. Áídá' Jesus gánádaabiłdo'ṉiid, Shichągháshé, nṉee hádaałdzilíí zhą́ ya'ołííhíí Bik'ehgo'ihi'ṉań bilałtł'áhgee daanliiníí itah daaleehgo dázhǫ́ bá nyee! 25 Łį́į́ bigháń ha'i'áhíí bená'kadé bigha'i'áńyú ch'égháhgo bá nyeedá' nṉee háłdzilíí Bik'ehgo'ihi'ṉań bilałtł'áhgee daanliiníí itah hileehgo itisgo bá nyee. 26 Bitsiłke'yu díí daidezts'ąądá' dázhǫ́ bił díyadaagodzaago gádaałiłdi'ṉii, Áídá' hadíń zhą́ hasdábi'dilteeh? 27 Jesus daabineł'į́į́go gáṉíí, Nṉeehíí áí doo łayole' at'éé da, Bik'ehgo'ihi'ṉań zhą́ go'į́į́: Bik'ehgo'ihi'ṉań zhą́ dawa łayile'hi at'éé.
28 Peter gábiłṉii nkegonyaa, Nohwíyéé dawa bits'ą́' dahidiikaidá' niké' dahsiikai ni'. 29 Jesus gádaabiłṉii, Da'aṉii gádaanohwiłdishṉii, dahadíń bigową, bik'isyú, bilahkííyú, bitaa, bą́ą́, bichągháshé, bi'aa, dagohíí bini' shíí shighą ła'íí yati' baa gozhónihíí bighą yits'ą́ dahnyaayúgo, 30 Áń díí goldohíí biyi' gową, bik'isyú, bilahkííyú, bą́ą́, bichągháshé, ła'íí bini' dała'á gonenadín k'a'ánáhołąągo, biniigodilṉéhíí bíhii'né'go, baa det'aahi at'éé, ła'íí łahgo nágodesdzaago ihi'ṉaa doo ngonel'ąą dahíí yee hiṉaa doleeł. 31 Áídá' łą́ą́go dantsé daanlįį n'íí iké'yú doleeł; ła'íí iké'yú daanlįį n'íí dantsé doleeł.
32 Áídí' Jesus ádįh higaałgo Jerúsalemyú wą́'yú intínk'eh ch'okaah lę́k'e; áígee bił díyadaagot'ee; ła'íí biké' hikaahíí nédaaldzid lę́k'e. Nakits'ádahíí k'ihzhį' yił nnanákaigo bich'į' ágoṉéhíí baa bił nadaagolṉi'go nkenágodidzaa, 33 Gáṉíígo, Isąą, Jerúsalemyú dekai; ákú shíí nṉee k'ehgo Niyááhíí, okąąh yebik'ehi itisyú nadaandeehi hik'e begoz'aaníí ye'ik'eda'iłchíhi biłgo baa shi'dilteehdá' shidizideego shá ngot'áah doleeł, áídí' doo Jews dannlįį dahíí yaa daashiłtéehgo, 34 Shaa daadloh doo, hashída'iłtsaas doo, shik'ídaadihizheeh doo, ła'íí daashiziłhee doleeł; áídí' taagi jįį hileehgo naadishdáh.
35 Áídí' James hik'e John biłgo, Zébedee biye'kehíí, Jesus yaa n'áázhgo gáyiłṉii, NohwiNant'a', nt'é níhǫ́keedíí nohwá łanle'. 36 Hant'é nohwá áshłe' haht'į́į́ gá'? biłṉii, Jesus. 37 Gádaabiłṉii, Ízisgo áńt'ee síńlįįgee ła' nigan dihe'nazhiṉéé dahsdaa doleełgo, ła'íí ni'eshganzhiṉéé dahsdaa doleełgo nohwá ngon'áah. 38 Áídá' Jesus gádaabiłṉii Nt'é shíhóhkeedíí doo bígonołsį da ląą: idee be'ishdląąhíí be'ohdląągo bínołdzil née? Baptize be'áshi'dilṉ'eíí bee baptize ánohwi'dilṉe'go bínołdzil née? 39 Bínldzil, daabiłṉii. Jesus gánábiłdo'ṉiid, Idee be'ishdląąhíí da'aṉii be'ohdląą doleeł, baptize áshi'dilṉe'íí da'aṉii bee baptize ánohwi'dilṉe' doleeł, 40 Áídá' shigan dihe'nazhiṉéé dagohíí shi'eshganzhiṉéé sodaa doleełíí, doo shíí nohwaa godesh'aah da; áí dahadíń bá iłch'į'golzaahíí zhą́ baa godet'aahi at'éé. 41 Áík'ehgo bitsiłke'yu gonenanhíí James hik'e John ádaaṉiihíí daidezts'ąądá' doo bił daabik'eh da nkegonyaa lę́k'e. 42 Jesus bitsiłke'yu íła'áyíílaago gádaayiłṉii, Doo Jews daanlįį dahíí bánant'án daanlįįgo ha'ṉilíí isná ádaabiłsįgo bá nadaant'aah; ła'íí bitahyú nṉee ízisgo ádaat'eehíí da'áṉííyú ádaat'įįgo ádaabiłsįgo bídaagonołsį. 43 Áídá' nohwihíí nohwitahyú doo ágágot'ee da doleeł: áídá' dahadíń nohwitahyú ízisgo ánsht'ee le' nzįhíí, áń nohwá áił'įį le': 44 Nohwitahyú dahadíń nant'án nshłįį le' nzįhíí, áń nohwá na'iziid le'. 45 Shíí, nṉee k'ehgo Niyááhíí nshłįį ndi, doo hadíń shich'oṉiihíí bighą niyáá da, áídá' nṉee bich'oshṉiihíí bighą niyáá, shi'ihi'ṉa'íí nṉee łáni bá nahishṉiiłhíí bighą niyáá.
46 Jériko golzeeyú hikai: áídí' Jérikodí' dahiskaigo bitsiłke'yu nṉee łą́ą́go biłgo náńłsą́ą́go nṉee biṉáá ágodini, Bartiméus holzéhi, Timéus biye'híí, intín bahyú sidaa, ídókeedgo. 47 Jesus, Názarethdí' gólíni, higaałgo nṉee biṉáá ágodini ya'ikonzįįdá' nádidilghaazh nkegonyaago gáṉíí, Jesus, David biYe' ńlíni, shaa ch'onbáah. 48 Nṉee łą́ą́go, Godnch'áad, daabiłṉii: áídá' da'tiségo nanádidilghaazhgo gánádo'ṉiid, David biYe' ńlíni, shaa ch'onbáah. 49 Jesus ninyáágo gáṉíí, Yushdé' daabiłdohṉii. Áík'ehgo nṉee biṉáá ágodiníí yich'į' ánṉiidgo gádaabiłṉii, Nił gozhǫ́ǫ́go nádndáh: yushdé' niłṉii. 50 Íícho ídáidiłtsoozdá' nádihiitahgo Jesus yich'į' nyáá. 51 Jesus gánábiłdo'ṉiid, Nt'é ná áshłe' háńt'įį gá? Nṉee biṉáá ágodiníí gábiłṉii, SheBik'ehń, desh'į́į́go ánáshidle'. 52 Jesus gábiłṉii, Ti'i, ni'odlą'íí nłt'éégo ánániidlaa. Áík'ehgo dagoshch'į' biṉáá nágosdlįįgo biké' dahiyaa.


13
1 Áídí' Jesus da'ch'okąąh goz'ąądí' ch'ínyáágo, bitsiłke'yu dała'á gábiłṉii, Iłch'ígo'aahíí, díń'įį, tséé ntso ląą nłt'éhi, ła'íí kįh ntso ląą gonłt'éhi gozṉil! 2 Jesus gábiłṉii, Ya' díí kįh ízisgo ádaagoszaahíí hí'į́į́ née? Díí tséé iłká' dahnagozṉilíí doo ła' iłká' dahnast'ą́ą́ da doleeł, dawa nanehiłkaad doleeł. 3 Áídí' da'ch'okąąh goz'aaníí hanaayú dził Olives holzéhi biká'yú Jesus dahsdaago, Peter, James, John hik'e Andrew biłgo zhą́ nabídaadiłkid, gádaaṉiigo, 4 Nohwił nagolṉí', da'os'ah ágoṉéhi? Dawa be'ágoṉe'go hant'é bee bígózį doleeł? 5 Jesus gádaabiłṉii godeyaa, Ídaa daagonohdząą, nṉee ła' ch'a'onohołt'e' hela': 6 Nṉee łą́ą́go shizhi' yee daahikáh doleeł, Shíí Christ nshłįį, daaṉiigo; áí nṉee łą́ą́go ch'a'odaayiłkaad doleel. 7 Nagonłkaadíí ba'ikodaanohsį, ła'íí nagonłkaadíí baa ch'iṉiigo daadohts'agdá', doo nohwijíí natsídaahiltǫ' da le'; áí dawa begolṉe'hi at'éé ndihíí t'ah doo hwahá nnágodáh da. 8 Nṉee iłtah at'éégo hadaazt'i'íí iłch'į' nanágonłkaad doleeł, ła'íí nṉee dala'á binant'a' daagolínihíí ałdó' iłch'į' nanágonłkaad doleeł: da'adzaayú ni' nagohi'naa doleeł; shiṉá' góyééhíí benagowaa doo, ła'íí nyé'i daats'idits'ag doleeł: áí koniidaagonłt'ééhíí begodigháh doleeł.
9 Áídá' ídaa daagonohdząą: yánádaaltihíí yaa nádaanohwide'aah doleeł; Jews ha'anáłséh nagozṉil yuṉe'hanohwínáda'iłtsas doleeł; ła'íí nant'ánchań hik'e ízisgo nant'án daanliiníí daabiṉááł shaa yádaałti'go biyahzhį' nadaasozįį doo. 10 Yati' baa gozhóni nṉee iłtah at'éégo hadaazt'i'íí dawa ntsé bił na'goṉi' ndi at'éé. 11 Nohwaa yá'iti'yú bił desohkaigo yánádaaltihíí yaa daanohwidez'ąąyúgo, doo hwahá hadaahdziih dadá' nt'éshą' dishṉiih doo daanohsį da, ła'íí doo nohwiini' łą́ą́ da le': áídá' daazhógo nohwaa hi'né'íí baa hadaahdziih, da'áí bik'ehenkéézgee: doo dánohwíí yádaałti' da, Holy Spirit nohwiláhyú yałti' doleeł. 12 Nṉee ła' bik'isn zideeyú nyiiłtéeh doleeł, ła'íí nṉee ła' biye' ágáyidoliił; chągháshé bitaa, bą́ą́ biłgo yich'į' nanáda'idziidgo, ádaaṉiigo nabi'ditseed doleeł. 13 Shizhi' bee daanohwich'ozhííhíí bighą nṉee dawa bił daanohchǫ' doleeł; áídá' dahadíń dángont'i'zhį' dahildǫhíí hasdábi'dolteeł.
14 Áík'ehgo gołchǫǫhgo o'ṉí'ihíí, Bik'ehgo'ihi'ṉań binkááyú na'iziidi Daniel holzéhi yaa yałti' n'íí, doo bágoz'ąą dagee sizįįgo daah'įįdá', (dahadíń áí yózhííhíí bił ígózį le',) hadíí Judéa golzeeyú daagolííníí dził naz'aaníí yich'į' okeeh doo. 15 Dahadíń bikįh biká'yú dahsdaahíí gódah ch'ínádáhgo bikįh yuṉe' ha'awáh hela', nt'éhéta náidiiné'go. 16 Ła'íí dahadíń k'edolzaahíí yiyi' na'iziidíí t'ąązhį' bidiyágé yaa nánódáh hela'. 17 Áígee goldohíí daaltsaaníí ła'íí isdzáné mé' daabiłbe'íí bá góyéé doleeł! 18 Haihíí biyi' ágóṉéh hela', daadohṉiigo da'ohkąąh. 19 Áígee goldohíí Bik'ehgo'ihi'ṉań dawahá áyíílaadí' godezt'i'go díí jįįzhį' goyéégo nagowaahíí áí ga'at'éhi doo hwahá be'ágoṉe' da, áí doo be'ágánágo'ṉéh át'éé da. 20 Áígee goldohíí nohweBik'ehń doo dé'igodégo áyíílaa dayúgo, nṉee doo ła' hasdáwáh át'éé da: áídá' nṉee bitahasdlaahíí, dabíí yitahezlaahíí bighą áígee goldohíí dé'igodégo áyíílaa. 21 Áígee nṉee ła', Daadeh'į́į́, Christ kú naghaa; dagohíí, Daadeh'į́į́, nlahyú naghaa, nohwiłṉiiyúgo, doo daahohdląą da: 22 Christ ádaadil'iiníí ła'íí Bik'ehgo'ihi'ṉań binkááyú nada'iziidi ádaadil'iiníí hahikáh doleeł, áí godiyįhgo be'igóziníí ch'i'ṉah ádaile', ła'íí ízisgo áńda'ol'įįh doleeł, yídaanel'ąąyúgo áí bee nṉee bitahasdlaahíí ndi ch'a'odaiłkaad doleeł. 23 Áík'ehgo ídaa daagonohdząą: ídaayesółts'ąą, iłk'idá' dabíntsé dawa baa nohwił nagosisṉi'.
24 Áí benagowaadá', goyéégo nagoyaahíí bikédí'go ya'áí diłhił doleeł, tł'égona'áíhíí doo bee got'įį da doleeł, 25 Ts'iłsǫǫsé yáádí' nanihidéh doleeł, ła'íí yáázhį'go inawodíí nagohi'naa doleeł. 26 Áígee shíí, nṉee k'ehgo Niyááhíí, shinawodíí bee, ła'íí dázhǫ́ shits'ą́'idindláádgo yaak'os biyi'dí' náshdaałgo daashidołtseeł. 27 Áídá' shinadaal'a'á yaaká'dí' ohish'aa doleeł, bitahelááhíí dį́į́dí', ni'gosdzáń nel'ąądí' yáá nel'ąązhį' íł íła'ádaile'. 28 Ch'il fig holzéhi bits'ą́'dí' nohwił ch'igót'aah; bits'ádaaz'aahíí dit'ódé daaleehdí' bit'ąą daagoleehyúgo k'ad shį́į́ nágodleehgo bídaagonołsį: 29 Da'áík'ehgo áí be'ádaagoṉe'íí goldohgo daah'įįdá', k'ad náshdaałzhį' ałhánégo godziihgo bídaagonołsį́: 30 Da'aṉii gánohwiłdishṉii, díí daałinolt'įįłíí doo nohwee ch'ígoṉáh da, díí ádaanohwiłdéṉiidíí dawa begolzaago zhą́. 31 Yáá hik'e ni'gosdzáń biłgo bech'ígoṉáh doleeł; áídá' shiyati'íí doo bech'ígowáh da doleeł.
32 Hadíí bijįį shįhíí dagohíí da'kwíí bik'ehenkéézgo shįhíí ágoṉe'íí nṉee doo la' yígólsį da, Bik'ehgo'ihi'ṉań binal'a'á yaaká'yú daagolííníí ła'íí biYe' ndi doo yídaagołsį da, shiTaa zhą́ yígółsį. 33 Da'os'ah begoṉáh shįhíí doo bídaagonołsį dahíí bighą ídaa daagonohdząą, biká nádaadeht'į́į́h, ła'íí da'ohkąąh. 34 Shíí, nṉee k'ehgo Niyááhíí, nṉee ła' bigową yits'ą́ dahiyaago łahyú óyááhíí k'ehgo ánsht'ee; áń bánada'iziidíí bíyéé gólííníí yebik'ehgo áyíílaa, dała'á daantį́į́gee binasdziid golį́į́go; ła'íí dáádítį́h yaasidaahíí nádét'įįhgo yángon' ą́ą́. 35 Áik'ehgo nádaadeht'įįh: bikįh golííníí da'os'ah nadáh doleełíí doo bídaagonołsį da, o'i'ą́ą́go shį, tł'é'ís ahgo, tazhik'áné ádaaṉiigo, dagohíí t'ahbį shį nadáh doleeł: 36 Doo nádaadeht'į́įh dayúgo dahį́ko nádaałgo da'ołhoshgo nohwiká niigháh. 37 Ádaanohwiłdishṉiihíí da'áí nṉee dawa ádaabiłdishṉii, Nádaadeht'į́į́h.


12
1 Díí bee ánágot'įįłná' nṉee doo náhóltag dayú dała'adzaago dázhǫ́ daałiłjizhná' Jesus bitsiłke'yu iłtsé gáyiłṉii nkegonyaa, Phárisees daanlíni binchǫ'íí báń benilzoołé ga'at'éhi baa daagonołsąą, áí nṉee binadzahgee nzhóni ádaadil'íni at'éé.
2 K'ad dawahá bił łe'izkaad n'íí ch'í'ṉah ádolṉiił; ła'íí k'ad dawahá nanl'į' n'íí bígózįhgo ádolṉiił.
3 Áík'ehgo godiłhiłyú hat'íí daadołṉii n'íí got'įįzhį' didots'įįł; kįh biyi' yuṉe' datąąnégo hat'íí daadołṉii n'íí kįh biká'gé' didots'įįł.
4 Shit'ekéhíí, gádaanohwiłdishṉii, Hayíí kits'í nadaiłtseedná', bikédé'go doo hago ádaaṉéh dahíí doo bédaałdzid da.
5 Shíí nohwił nadaagoshṉi' hadń bédaałdzid: ich'izishiiníí bikédé'go ch'iidn bikǫ' diltłi' yuyaa kaa o'iłkaadíí áń bédaałdzid; gánohwiłdishṉii, áń bédaałdzid.
6 Ya' dlǫ'dichiné ashdla'i zhaali łichí'é naki izlįįgo nahiṉiih gá? Da'ágát'éé ndi Bik'ehgo'ihi'ṉań dała'á ndi doo yaa yiṉah da.
7 Nohwitsizíl dawa ałk'iná' hotagi at'éé. Áík'ehgo doo nédaałdzid da: dlǫ'dichiné doo ałch'ídé bitisgo da'inołįį da.
8 Gánádaanohwiłdish'ṉii, Dahadń nṉee binadzahgee, Áń bígonsį, shiłṉiihń, shíí nṉee k'ehgo Niyááhíí Bik'ehgo'ihi'ṉań binal'a'á yaaká'yú daagolííníí binadzahgee ágádiłdishṉiił:
9 Áíná' hadń nṉee binadzahgee, Áń doo bígonsį da, shiłṉiihń, Bik'ehgo'ihi'ṉań binal'a'á yaaká'yú daagolííníí binadzahgee, Doo yígółsį da, biłdidishṉiił.
10 Dahadń shíí, nṉee k'ehgo Niyááhíí, nchǫ'go shaa yałti' ndi binchǫ'íí bá da'izlíné ánádolṉiił; áíná' dahadń Holy Spirit nchǫ'go yaa yałti'ń binchǫ'íí doo bá da'izlíné ánálṉe' at'éé da.
11 Jews ha'ánáłséhíí, ła'íí nadaant'aahíí, ła'íí aasiṉilíí binadzahgee ndaanohwidel'aago, hago'at'éégo shą' hasdziih, dagohíí hat'ííshą' dishṉii gádnii, doo daanołsį da:
12 Holy Spirit da'áí bik'ehen'ą́ą́gee biyi' hat'íí daadołṉiihíí nohwił ch'ígó'aah ndi at'éé.
13 Nṉee dała'at'ééhíí ła' Jesus yich'į' hadziigo gáṉíí, Iłch'ígó'aahíí, shik'isn hat'íí nohwíyéé doleełíí łahzhį' shaa no'né', biłnṉii.
14 Jesus gábiłṉii, Dawahá nanohwíńłtł'ogíí hadń nohwá iłch'į'ishłe'go hashiłtį́į́?
15 Áígé' Jesus gánádo'ṉiid, Daagonołsąą le', dawahá dayúwehégo ádáhádaałt'iiníí baa daagonołsąą: kíyééhíí łą́ą́ ndi doo áí bee ch'ihiṉaa da.
16 Iłch'ígót'aahgo na'goṉi'íí yee yich'į' hadziigo gáyiłṉii, Nṉee ízisgo it'iiníí łą́ą́go na'inłt'į́h:
17 Dabíí gáłdi'ṉii, Hago áshṉéh, shinest'ą'íí doo hayú bá nágost'ąą da.
18 Áígé' gánádi'ṉii, Hago áshṉéhíí bígonsį: dawahá bá gową shíyééhíí nanágohishṉiiłgo nchaago ánágoshdléhgo, shinest'ą'íí ła'íí dawahá shíyééhíí ákóṉe' oshṉiił.
19 Shiyi'siziiníí gábiłdishṉii, Shiyi'siziiníí, dawahá ṉíyééhíí da'kwíí łegodzaayú dábik'ehyú iłk'eyíhiṉil; áík'ehgo hanányoł, ináá, ídlą́ą́, nił gozhǫ́ǫ́ le'.
20 Áíná' Bik'ehgo'ihi'ṉań gábiłnṉiid, Doo gonyą́ą́ da; díí tł'é' niyi'siziiníí níhókeed: dawahá ṉíyééhíí iłk'ehiṉilíí hadń bíyéé doleeł áíná'?
21 Hadń dabízhą́ nzhooníí zhą́ ádáhát'į́į́go iłk'eyihiṉilná' Bik'ehgo'ihi'ṉań binadzahgee doo nzhǫǫ da, áń nṉeehń ágát'éé.
22 Jesus bitsiłke'yu gáyiłnṉiid, Áí bighą gánohwiłdishṉii, Nohwi'ihi'ṉa'íí doo baa daanohwił goyéé' da le', hat'ííshą' hishąą doleeł, daanołsįgo; dagohíí nohwits'í doo baa daanohwił goyéé' da le', hat'ííshą' ágoshdle', daanołsįgo.
23 Ki'ihi'ṉa'íí idáń bitisgo ilíni at'éé, kits'íhíí diyágé bitisgo ilíni at'éé.
24 Gaagé baa natsídaałkees: doo k'eda'dilee da, doo náda'igeesh da; doo hayú binon'iłk'edaayihiṉiiłíí bá gową goz'ąą da; da'ágát'éé ndi Bik'ehgo'ihi'ṉań bá da'diiné': nohwíí dlǫ' bitisgo da'inołįį!
25 Nohwitahyú hadń daahołṉeezíí yaa natsekeesíí zhą́ bee ayą́hágo ndi hadag ńdiłséhgo ádidle' gá?
26 Áík'ehgo ágát'éhi dé'iyą́há ndi ch'éh ádaałe'ná', hat'íí bighą ła'ihíí baa daanohwił goyéé'?
27 Tł'oh dénzhónéhíí baa natsídaałkees, hago'at'éégo nadaanse'íí: doo nada'iziid da, doo da'itł'ool da; da'ágát'éé ndi Sólomon ízisgo at'éé lę́'e ndi, doo díí tł'oh dénzhóné ga'at'éégo ík'e'isdlaa da, nohwiłdishṉii.
28 Áík'ehgo tł'oh díí jįį nołseełíí, áígé' iskąą daadidlidíí ndi Bik'ehgo'ihi'ṉań nłt'éégo bik'e'isłaaná'; áí tł'ohíí bitisgo Bik'ehgo'ihi'ṉań nohwik'e'isłaa, nohwíí nohwi'odlą' ayą́háhi.
29 Áík'ehgo hat'íí da'iidąą shįhíí dagohíí hat'íí da'iidląą shįhíí zhą́ doo baa natsídaałkees da, doo nohwiini' hą́h da le'.
30 Ni'gosdzáń biká' nṉee iłtah at'éégo hadaazt'i'íí áí zhą́ itisgo hádaat'įį: áíná' hat'íí bídn daanołiiníí Bik'ehgo'ihi'ṉań nohwiTaa nohwá yígółsį.
31 Bik'ehgo'ihi'ṉań bilałtł'áhgee begoz'aaníí itisgo biká hádaałt'įį, áígé' díí dawahá ałdó' nohwíyéé doleeł.
32 Doo nédaałdzid da, doo hwoigo shiké' hołkah dahíí, Bik'ehgo'ihi'ṉań nohwiTaa bilałtł'áhgee daanliiníí itah daanołįįgo nohwá ngon'ą́ą́, áí bił goyiłshǫ́ǫ́.
33 Dawahá nohwíyééhíí nohwaa nahiṉiił le', tédaat'iyéhíí baa daanołné'; bestso bizis doo są'i hileeh dahíí nádaadoł'aah, yaaká'zhį' ilínihíí doo édį́įhi nádaadoł'aah, ákú da'in'įįhíí doo keda'in'įįh dayú, ła'ihíí doolé doo nohwich'ą́' da'iyąą dayú.
34 Dahayú nohwił ilíni siṉilyú áí zhą́ baa natsídaałkees doo.
35 Ík'eda' sołdlaago t'ałkoná' nohwikǫ' daadiltłi' le',
36 Nṉee binant'a' ni'i'ṉéhgee k'ad nadáhgo yiba' naháztąąhíí k'ehgo ádaanołt'ee le'; nadzáágo dáádítį́h ńyínłts'įgo dagoshch'į' yá ch'ída'itįįh doleeł.
37 Nadaal'a'á binant'a' nadzááná' daadéz'įįhíí biyaa gozhǫ́ǫ́ doleeł: da'aṉii gánohwiłdishṉii, ík'e'idleego, Dinołbįh, yiłṉiigo yich'į' iikaah.
38 K'ad tł'é'ís'ahzhį' godeyaayú, dagohíí hadiyeskąąyú biká daadéł'įįgo nadzááyúgo, áí nadaal'a'á biyaa gozhǫ́ǫ́ doo.
39 Díí bídaagonołsį, nṉee bigową golííníí da'os'ah in'įįhíí hígháhgo yígółsįyúgo yiká déz'įį doleeł ni', áík'ehgo bigową doo ch'í'nódzį́į́s át'éé da.
40 Nohwíí ałdó' t'ałkoná' iłch'į'daanołt'ee, shíí nṉee k'ehgo Niyááhíí dahagee nánshdáh, doo ndaashołíí dagee.
41 Peter gábiłṉii, SheBik'ehń, iłch'ígót'aahgo na'goṉi'íí bee yáńłti'íí, ya' nohwíí zhą́ nohwá ánṉii née, dagohíí dawa bá ánṉii née?
42 Jesus gáṉíí, Hadń begondlįįgo na'iziidíí góyáni, binant'a' bigowąhíí yebik'ehgo nbiłtį́į́ n'íí, dahagee idáń nana'ṉííhghee idáń nayiṉiih.
43 Na'iziidíí binant'a' ábiłṉiiyú át'į́į́go binant'a' nadzááyúgo, áń biyaa gozhǫ́ǫ́ doleeł.
44 Da'aṉiigo gádaanohwiłdishṉii, nant'án hat'íí bíyééhíí dawa yebik'ehgo na'iziidíí nbíłteeh doo.
45 Áíná' áí na'iziidíí, Shinant'a' doo dáhah nadáh da, idiłdi'ṉiiyúgo; isdzáné ła'íí nṉee nada'iziidíí nadainłkaad nkegonyaayúgo, iyąą ła'íí idląągo bił nágodezyizyúgo;
46 Áí na'iziidi binant'a' doo yiká déz'įį dagee, doo nyołíí dagee nadáhgo nbihiłgeesh, áígé' hayíí doo da'odląą dahíí bich'į'zhiṉéégo nilteeh.
47 Áí na'iziidi binant'a' hat'íí áile' hábit'iiníí yígółsį ndi doo hwaa ágádzaa da, doo hwaa iłch'į'ádidlaa dahíí nábi'diltsas.
48 Áíná' na'iziidi binant'a' hat'íí áile' hábit'iiníí doo yígółsį dahíí, nábi'diltsas dábik'ehyú adzaayúgo ndi, dét'įh ńbi'diltsas doleeł. Hadń łą́ą́go baa hi'né'íí, áń łą́ą́go bínádokił; hadń nṉee łą́ą́go yá'ńné'yúgo, áń łą́ą́go yíná'dókeed doo.
49 Shíí kǫ' ni'gosdzáń biká'zhį' nkedinshṉiiłgo niyáá: ałk'iná' diltłi' le' láń!
50 Shíí baptize áshidilṉe'; áí dáhah hadó' begolṉe'!
51 Ya' ni'gosdzáń biká'zhį' iłch'į'gont'ééhíí nkeniiné' daanołsį née? Dah, nohwiłdishṉii; nṉee iłk'ídaashṉilyú níyáá:
52 Kodé' godezt'i'go ashdla'i kįh dała'á biyi' daagolį́į́yúgo, taagi yich'į' nakiłt'éé doleeł, dagohíí naki yich'į' tałt'éé doo.
53 Nṉeehń biye' yił nanágonłkaad doo, biye'ń bitaa yił nanágonłkaad doo ałdó'; ła'íí isdzán bi'isdzą' yił nanágonłkaad doo, bi'isdzą'ń bimaa yił nanágonłkaad doo ałdó'; isdzán yá'iyéhń yił nanágonłkaad doo, isdzán bá'iyéhń yił nanágonłkaad doo ałdó'.
54 Jesus nṉee dała'at'ééhíí yich'į' hadziigo gánṉiid, O'i'áh biyaayú yaak'os dahnanłse'go daał'įįyúgo dagoshch'į' gádaadołṉii, Nagołtįį ląą; áík'ehgo da'ágánágot'įįł.
55 Hayaagé'go ńch'iidyúgo, Gozdog doleeł ląą, daadołṉii; áík'ehgo ágánágot'įįł.
56 Nohwíí nṉee nzhóni ádaagonoł'íni, yaak'os ła'íí ni'gosdzáń hago ágoṉéhíí bídaagonołsįná', hat'íí bighą k'ad ágoṉéhíí doo bídaagonołsį da?
57 Hat'íí bighą doo dánohwíí nohwi'at'e' hago'at'éé shįhíí bídaagonołsį dashą'?
58 Hadń naa dahgoz'aaníí nant'án yaa bił hi'ashyú dagoshch'į' bił iłk'ínágonłdǫ́ǫh; dahyúgohíí aayánáltihíí yaa nidołt'eełgo at'éé, áík'ehgo aayánáltihíí aasitíni yaa niłtéehgo, aasitiiníí ha'ániłt'e'.
59 Doo ch'ínánódáh át'éé da, dá ąął na'íńṉilgo zhą́, niłdishṉii.


13
1 Nṉee daanliiníí nłt'éégo yádaałti'íí ła'íí Bik'ehgo'ihi'ṉań binal'a'á yaaká'yú daagolínihíí biyati' bee yashti'shą' ndi, shił'ijóóníí da'ádįhyúgo bésh dilwoshé áhiłts'agíí, dagohíí bésh be'idot'ałé łídiildiłgo áhiłts'agíí k'ehgo ánsht'ee.
2 Bik'ehgo'ihi'ṉań shinkááyú yałti'íí shaa godet'ąąshą' ndi, nt'é doo bígózį da n'íí dawa bígonsįshą' ndi, dawa shił ígózįshą' ndi, ła'íí shi'odlą'íí bee dził láshį godihi'ṉiił lę́k'e ndi, shił'ijóóníí da'ádįhyúgo shíí doo nt'é nshłįį da.
3 Dawa shíyééhíí tédaat'iyéhíí baa hishṉííłshą' ndi, ła'íí shidi'didlidgo baa ídinsht'ąą lę́k'e ndi, shił ijóóníí da'ádįhyúgo shíí doo nt'é bee hisht'įį da.
4 Koł ijóóníí nyéé lę́k'e ndi ńzaadzhį' bidag ách'ít'éé, ła'íí koł goch'oba'; ła' bíyééhíí doo ídáhách'ít'į́į́ da; doo ída'ch'odlíí da, doo ích'idilkąąh da,
5 Koł ijóóníí doo nchǫ'go ách'ít'į́į́ da, doo dashízhą́ ch'inzį da, doo dágóshch'į' bágoch'iłchįįh da, doo dénchǫ'égo baa nats'ítsikees da;
6 Doo nchǫ'go ágot'eehíí baa koł gozhǫ́ǫ́ da, áídá' da'aṉii ágot'eehíí zhą́ baa koł gozhǫ́ǫ́;
7 Dawa bidag ách'ít'éé, dawa ch'odląą, nłt'ééhíí dawa nch'ołíí, dawa bich'į' dahch'idnłdǫh.
8 Koł ijóóníí doo ádį́į́h da: yuṉáásyú ágoṉe'íí baa nagolṉi' lę́k'e ndi bech'ígoṉáh; Holy Spirit binkááyú yati' doo bígózį dahíí bee yách'iłti' lę́k'e ndi bengowáh; bee koł ígóziníí bech'ígowáh.
9 K'adíí łahzhį' zhą́ bídaagonlzį, hik'e yuṉáásyú ágoṉe'íí łahzhį' zhą́ baa nadaagohiilṉi'.
10 Áídá' Bik'ehgo'ihi'ṉań ngonłchííhíí dawa łalzaagee, doo dayúweh łahzhį' zhą́ bídaagonlzį da doo, áídá' dawa nohwił ídaagozį doleeł.
11 Chągháshé nshłįįdá' chągháshé k'ehgo yashti' ni', chągháshé k'ehgo doo gonsą́ą́ dago natséskees ni': áídá' nṉee sílį́į́ hik'e chągháshé k'ehgo ánsht'ee n'íí shits'ą́' bee yó'ogoyáá ni'.
12 K'adyúgo kát'íné doo nzhǫǫgo biyi' got'įį dahíí biyi' daadet'įįhíí k'a'at'éé, áídá' biká' ngonyáágo daałinél'įįhíí k'ehgo nzhǫǫgo got'įį doleeł: k'adyúgo łahzhį' zhą́ bígonsį, áídá' biká' ngonyáágo dawa bígonsį doleeł, dashíí shígózįhíí k'ehgo.
13 Áík'ehgo ki'odlą', hik'e nłt'ééhíí nch'ohołííhíí, ła'íí koł ijóóníí biłgo, díí taagihíí begoz'ąą; ndi koł ijóóníí itisgo at'éé.


2
1 Da'oh'ṉi'íí, nadaahch'aahíí, nzhóni ádaadoł'iiníí, ła' bíyééhíí ídáhádaaht'iiníí, ła'íí nchǫ'go yádaałti'íí dawa k'ihzhį' ndaagodinoh'aahgo,
2 Mé' áníi gozlíni ibe' yídįh daanlįįhíí k'ehgo, Bik'ehgo'ihi'ṉań biyati', ibe' nłt'éhi, bídįh daanohłįį, bee daanołseeł doleełhíí bighą:
3 NohweBik'ehń biłgoch'oba'íí iłk'idá' daasolįhgo.
4 Áń bich'į' nnohkáh, áń tséé hiṉaahíí k'ehgo nlįį, nṉee doo hádaabit'įį da ndi łáń ílį́į́go Bik'ehgo'ihi'ṉań habiłtįį.
5 Nohwíí ałdó' tséé hiṉáhi daanohłįįhíí k'ehgo kįh godiyini doo hit'įį dahíí nohwee ágólṉe', okąąh yedaabik'ehíí daadilzini daahłeehgo, Bik'ehgo'ihi'ṉań baa hi'ṉiiłhíí k'ehba'ihédaanhsįgo daahohkąąh, áí Jesus Christ biláhyú Bik'ehgo'ihi'ṉań bił dábik'eh.
6 Bik'ehgo'ihi'ṉań biyati' bek'e'eshchiiníí biyi' gáṉíí, Isąą, Siongee hágon'ą́ą́gee tséé dantsé si'aaníí nnish'aah, łáń ílį́į́go hałtíni, áí tsééhíí Christ nlįį: áík'ehgo dahadíń bosdląądíí doo hant'é yik'e ídaayándzį da doleeł, ṉii.
7 Áí bighą áń daahohdlaaníí nohwich'į' łáń ílį́į́: áídá' doo da'odląą dahíí bich'į́'go tséé kįh ádaagole'íí yó'odaisṉe'i n'íí hágon'áágee dantsé si'aaníí silįį,
8 Doo da'odląą dahíí yséé bighą nach'igeehíí, tséé ts'iztałgo nach'ikaadíí silįį, Bik'ehgo'ihi'ṉań biyati' doo daach'idits'ag dahíí bighą nach'iniidéh; díí yee bángon'ąąhi ádaach'it'ee.
9 Áídá' Bik'ehgo'ihi'ṉań, godiłhiłdí' dabíí bits'ą́'dí' díyat'éégo idindláádzhį' nohwiká ánṉiidíí, ízisgo ye'at'ééhíí ch'í'ṉah ádaanołsį doleełhíí bighą nohwíí daałinolt'įįłíí hanohwi'dihesṉilhi ádaanoht'ee; nadaant'án okąąh yedaabik'ehíí daanohłįį, nohwinant'a' dała'áhíí daanohłįįgo daagodinołsini, Bik'ehgo'ihi'ṉań bíyéé daanohłįį:
10 Łahn doo Bik'ehgo'ihi'ṉań bíyééhíí daanohłįį da, n'íí k'adíí bíyéé daanohłįį: łahn Bik'ehgo'ihi'ṉań doo nohwaa ch'oba' da, n'íí k'adíí nohwaa ch'oba'.
11 Shił daanohshóni, díí ni'gosdzáń biká'zhį' nanidí' nakaihíí ła'íí dét'įhézhį' kú nakaihíí k'ehgo daanohłįįgo, nádaanohwoshkąąh, nohwits'í bich'į' zhiṉéégo nchǫ'i zhą́ hádaaht'iiníí bits'ą́'zhį' ádaanoht'ee, nohwijíí yuṉe' nłt'éhihíí nchǫ'íí bich'į' nagonlkaad;
12 Doo Jews daanlįį dahíí binadzahgee nohwi'at'e' nłt'éégo ádaanołsį: áík'ehgo doo bik'ehyú ánádaaht'įįł da, daaṉiigo nohwída'iłtah ndi nłt'éégo ánádaaht'įįłíí daayo'įįgo Bik'ehgo'ihi'ṉań ya'ihédaanzį doleeł, áń baa nyááhíí bijįį.
13 NohweBik'ehń bíyéé daanohłįįhíí bighą nṉee yenagos'aaníí dawa bikísk'eh ádaanoht'ee: ízisgo nant'án, áń ízisgo at'éhi nlįįgo daadohts'ag;
14 Nant'ánchań daanliiníí ałdó' daadohts'ag, áí doo bik'ehyú ánádaat'įįł dahíí biniidaagodilṉe'go, ła'íí dábik'ehyú ánádaat'įįłíí nłt'éégo ánádaaht'įįł daayiłṉiigo ízisgo nant'án nohwich'į' yił'aa.
15 Díí Bik'ehgo'ihi'ṉań nohwá hát'įį, dábik'ehyú ádaaht'iiníí bee nṉee doo daagoyą́ą́ dahíí, nt'é yaa yádaałti'íí doo yídaagołsį dahíí, doo nt'é daaṉii dago ádaahłe':
16 Jews bich'į' begoz'aaníí doo dayúweh bi'isna' daanohłįį da; da'ágát'éé ndi dawa nohwá bił ch'í'otąąhíí doo nohwinchǫ'íí bił yaa nadaasołtsooz da, áídá' Bik'ehgo'ihi'ṉań bánada'ohsiidíí daanohłįįgo daahinohṉaa.
17 Nṉee dawa daadinołsį le'. Odlą' bee nohwik'isyú daanliiníí nohwił daanzhǫǫ le'. Bik'ehgo'ihi'ṉań daadinołsįgo bédaałdzid le'. Ízisgo nant'anhíí daadinołsį le'.
18 Nada'ohsiidíí, nohwinant'a' daanliiníí dawa bee daadinołsįgo daadohts'ag; daanzhooníí ła'íí doo hago ádaat'įį dahíí doo áí zhą́ da, áídá' hadaashkeehíí ałdó' daadohts'ag.
19 Bik'ehgo'ihi'ṉań binadzahgee nłt'éégo ách'ídzaago ídégoch'ilziyúgo, áídá' doo nchǫ'go ách'ídzaa da ndi koniigodilṉe'go nye'i ch'idits'ago bidag ách'ít'ééyúgo, Bik'ehgo'ihi'ṉań binadzahgee dábik'ehyú ách'ít'éé.
20 Nchǫ'go ádaahdzaahíí bighą nohwiniigodelzaahíí bidag ádaanoht'eeyúgo, ya' áí Bik'ehgo'ihi'ṉań bił nzhǫǫ nee? Dah. Áídá' dábik'ehyú ádaaht'įį ndi nohwiniigodelzaago bidag ádaanoht'eeyúgohįį, áí Bik'ehgo'ihi'ṉań bił nzhǫǫ.
21 Ágát'éégo nohwiniidaagonłt'ééhíí bighą Bik'ehgo'ihi'ṉań nohwich'į' ánṉiid: Christ nohwá biniigodelzaa, áík'ehgo shedaanołt'ee le', nohwiłṉii:
22 Áń doo nchǫ'go adzaa da, nach'aago yá'iti'íí doo bizé'dí' diits'ag da:
23 Áń nṉee yati' bee daabokáał ndi bíí doo t'ąązhį' yati' yee okáał da: áń biniigodelzaa ndi goyéégo nohwich'į' godish'aah doo ṉii da; ndihíí Bik'ehgo'ihi'ṉań dábik'ehgo aayałti'ihíí yaa ídet'ąą lę́k'e:
24 Áń nohwinchǫ'íí dabíí bits'í ída'áyiidlaago tsį'iłna'áhi yiká' daztsąą, néé nohwinchǫ'íí bich'į' dasiitsąądá' dábik'ehyú ágot'eehíí bich'į' daahin'ṉaa doleełhíí bighą: nohwá habi'doltsazíí bighą nohwinchǫ'íí bits'ą́'zhį' nádaahdzii.
25 Dibełį́į́ ch'a'onałsą́ą́híí k'ehgo ádaanoht'ee ni'; k'adíí t'ąązhį' dibełį́į́ Nanyoodihíí baa nánohkai, áń Christ nlįįgo nohwiyi'siziiníí Yiṉádéz'iiníí nlįį.


11
1 Áík'ehgo na'ídíshkid, Ya' Bik'ehgo'ihi'ṉań bichągháshé yó'oyiłkaad née? Dah, da'aṉii doo ágát'éé da. Shíí ałdó' Israelite nṉee nshłįį, Abraham bits'ą́'dí'go hashidolchįį, Benjamin hat'i'íí bits'ą́'dí' gosilį́į́.
2 Bik'ehgo'ihi'ṉań bichągháshé dabíntsé yídaagołsiníí doo yó'oyiłkaad da. Ya' biyati' bek'e'eshchiiníí Elias yaa nagolṉi'íí doo bídaagonołsį da née? Bik'ehgo'ihi'ṉań yokąąhgo Israel yaa yałti'go gáṉíí,
3 SheBik'ehń, nṉee binkááyú na'izíidíí nadaistseed, ła'íí naa hi'né'íí biká' dahi'ṉiiłi nagoz'ąą n'íí tadaayozṉil; dashízhą́ isdziih, ła'íí shidizideego nadaagołchi', ṉii.
4 Áídá' Bik'ehgo'ihi'ṉań nt'é biłṉii? Nṉee gosts'idi doo náhóltagyú ídá'ásíłsįįd, doo Baal be'ilzaahíí yich'į' nádaahilzhish dahíí.
5 Áík'ehgo díí goldohíí biyi' nṉee Bik'ehgo'ihi'ṉań biłgoch'oba'go da'ayą́hágo ídá'áyiidlaago hayihezṉil.
6 Biłgoch'oba'íí bee hayihezṉilyúgo, doo nłt'éégo ánádaat'įįłhíí bighą da: doo ágát'éé dayúgo Bik'ehgo'ihi'ṉań biłgoch'oba'íí yuṉáásyú doo ílį́į́ da doleeł. Áídá' nṉee nłt'éégo ánát'įįłhíí bighą hayiṉiiłyúgo doo biłgoch'oba'híí bighą da: doo ágát'éé dayúgo nłt'éégo ánát'įįłíí yuṉáásyú doo ílį́į́ da doleeł.
7 Hago'at'éégo áídá'? Israel hat'i'íí yiká hádaat'iiníí ch'éh yighą ádáát'įįd; hayihezṉilíí zhą́ nádaidné', áídá' ła'ihíí biṉáá ádaagosdįįd.
8 (Bek'e'eshchiiníí gáṉííhíí k'ehgo, Bik'ehgo'ihi'ṉań áí da'ałhoshgo nakaihíí k'ehgo natsídaakeesgo ádaabizlaa, biṉáá doo yee daago'įį dago, bijeyi' ałdó' doo yee da'dits'ag dago;) díí jįį t'ah ágádaat'ee.
9 Ła'íí David gáṉíí, Bił daagonedlįįgo da'iyąąhíí bee bánakí'í'áágo daabiłjizh le', nt'éhéta bidáh siné'go yitis hakaadhíí k'ehgo, da'áí binchǫ'íí bee bich'į' nanáhi'ṉiiłle':
10 Biṉáá doo nzhógo yee daago'įį dago alṉéhgo doo daago'įį da le', biyíl ndaazíí bighą dahazhį' da'isk'id le'.
11 Na'ónádishkid áídá', Ya' Israel hat'i'íí nanihezdeehíí doo nádaahidzįį da née? Dah, da'aṉii doo ágát'éé da: ndi nanihezdeehíí biláhyú doo Jews daanlįį dahíí hasdákai, Israel hat'i'íí hasdách'ikaihíí danéé zhą́ daanzįgo dayúweh yiká hádaat'įį doleełhíí bighą.
12 Israel hat'i'íí nanihezdee n'íí biláhyú ni'gosdzáń biká' nṉee da'it'įįyúgo, ła'íí ch'éh ádáát'įįdíí biláhyú doo Jews daanlįį dahíí da'it'įįyúgo, áí bitisgo Israel hat'i'íí dawa Bik'ehgo'ihi'ṉań yich'į' ninábide'ṉiiłíí biláhyú nṉee dawa da'it'įį doleeł.
13 K'adíí doo Jews daanohłįį dahíí nohwich'į' yashti', shíí doo Jews daanlįį dahíí bich'į' shi'dol'aadgo shinasdziidíí ílį́į́go áńsį:
14 Dáhago'at'éégo bił dała' hat'i'íí hasdách'ikaihíí danéé zhą́ daanzįgo dayúweh yiká hádaat'įįgo ádaashłe'go ła' hasdádokah.
15 Israel hat'i'íí yó'olkaadíí biláhyú ni'gosdzáń biká' nṉee Bik'ehgo'ihi'ṉań bił k'íí nádaasdlįįyúgo, áí Bik'ehgo'ihi'ṉań bich'į' ninábide'ṉiiłííshą' hago'at'éé? Da'itsaahdí' nádaahi'ṉahíí k'ehgo at'éé.
16 Ná'ast'oodgee dantsé bido'né'ihíí Bik'ehgo'ihi'ṉań baa nané'íí diyįhyúgo, ná'ast'oodíí dawa ałdó' diyįh: ła'íí ch'il bikeghad diyįhyúgo, bits'ádaaz'aahíí ałdó' diyįh.
17 Jews daanliiníí ch'il olive holzeehíí k'ehgo ádaat'ee; ch'il olive holzéhi bits'ádaaz'aahíí ła' nehestǫ'yúgo, áídí' ni, doo Jew ńlį́į́ dahíí, ch'il olive da'ilįįyú hadajeehíí k'ehgo áńt'éhi, áí naheshch'iizhgee onáni'dotsiiyúgo, áík'ehgo olive bikeghad yenoseełíí ni ałdó' bee nanlwodgo bee nłsééłyúgo;
18 Olive bits'ádaaz'aahíí doo bich'į' ída'óńdlii da. Ídaóńdliiyúgo bínálṉih, ni ikeghadíí doo nee hiṉaa da, áídá' bíí bee hinṉáá.
19 Ya' gánṉii née, Shíí áígee onáshi'doltsiihíí bighą its'ádaaz'aahíí nahestǫ'?
20 Da'aṉii ágát'éé, ndi áí doo da'odląą dahíí bighą nahestǫ', áídá' nihíí ni'odlą' zhą́ bee síńzįį. Áík'ehgo doo bee ída'óńdlii da, áídá' nzhógo godínłsį:
21 Bik'ehgo'ihi'ṉań doo t'ąązhį' at'éé dago its'ádaaz'aahíí nayiheztǫ', áík'ehgo ídaa gondzą́ą́, ni ałdó' dánko ágánidolíłi at'éé.
22 Bik'ehgo'ihi'ṉań biłgoch'oba'íí ła'íí bihashke'íí baa natsíńkees: nanihezdeehíí bihashke' yiká'zhį' áile'; áídá' nihíí naa ch'oba', biłgoch'oba'íí da'áík'ehgo biyi' hiṉááłyúgo: áídá' doo ágáńt'éé dayúgo ni ałdó' yó'onidi'aah.
23 Jews daanliiníí, doo da'odląą dahíí doo dayúweh ye'ádaat'ee dayúgo, ch'il olive biyi' onádaabi'ditsiih: Bik'ehgo'ihi'ṉań zhą́ áík'ehgo ádaabile'go yik'e sitįį.
24 Olive da'ilįįyú hadajeehíí bits'ą́' nanideshgizhdá' ch'il olive nłt'ééhíí biyi' onánidotsiiyúgo, ch'il olive nłt'ééhíí dabíí bits'ádaaz'aahíí naheztǫ' n'íí biyi' onádaitsiihíí itisgo doo bá nyee da.
25 Shik'ííyú, doo ídaa da'ohdlíí da doleełgo díí doo bígóżį da n'íí bídaagonołsįįh hádaanohwisht'įį, Israel hat'i'íí łahzhį' doo daago'įį da daasilįį, doo Jews daanlįį dahíí dawa ha'ádokahíí begolzaazhį'.
26 Áík'ehgo Israel hat'i'íí dawa hasdádokah: bek'e'eshchiiníí gáṉíígo, Siondí' Hasdá'iiṉiiłíí dogaał, áń Jacob hat'i'íí doo Bik'ehgo'ihi'ṉań daidnłsį da n'íí daidnłsįgo ádaabidoliił:
27 Binchǫ'íí baa nádaagodesii'ą́ą́dá', da'áí iłk'idá' bándaagosii'ą́ą́ ni' yínádaalṉiih doleeł, ṉii.
28 Yati' baa gozhóni nádaagonoh'aahíí bighą Bik'ehgo'ihi'ṉań Israel hat'i'íí k'ihzhį' ádaizlaa: áídá' daabitaa n'íí hadaiyihezṉilhíí bighą Israel hat'i'íí bił daanzhǫǫ.
29 Bik'ehgo'ihi'ṉań nt'éhéta kaa yiné'yúgo, dagohíí koká ánṉiidyúgo doo łahgo áná'ṉe' da.
30 Łah Bik'ehgo'ihi'ṉań doo daahohdląą da ni', áídá' k'adíí Israel hat'i'íí doo da'odląą dahíí biláhyú Bik'ehgo'ihi'ṉań biłgoch'oba'íí nohwaa daadest'ąą:
31 K'adíí Israel hat'i'íí doo da'odląą da, áík'ehgo Bik'ehgo'ihi'ṉań biłgoch'oba'íí nohwaa daadest'aaníí biláhyú bíí ałdó' Bik'ehgo'ihi'ṉań biłgoch'oba'íí baa daadidot'aał.
32 Bik'ehgo'ihi'ṉań nṉee dawa doo da'odląą dahíí yich'į' ndaayiṉil, dawa yaa ch'oba' doleełgo.
33 Bik'ehgo'ihi'ṉań bigoyą'íí hik'e bił ígóziníí biłgo łą́ą́go ch'ída'izkaad! Hagot'éégo nṉee yich'į' godi'aahíí doo hagot'éégo ba'ch'iiłkáah da, bi'at'e'íí doo hagot'éégo bígózį da!
34 Hadíńshą' nohweBik'ehń binatsekeesíí yígółsį? Hadíńshą' nabineztąąd?
35 Dagohíí hadíńshą' nohweBik'ehń dant'éhéta yaa yiné', t'ąązhį' dant'éhéta baa náyiné' doleełhíí bighą? Doo hadíń da.
36 Dawa bits'ą́'dí' daagolį́į́, ła'íí dawa biláhyú daahiṉaa, ła'íí dawa bá daahiṉaa, áń dahazhį' ba'ihégosį doo. Doleełgo at'éé.


11
1 Shíí Christ be'esh'įįhíí k'ehgo nohwíí ałdó' sheda'oł'įį le'.
2 Shik'ííyú, nohwa'ihédaansį, dawa bee shénádaałṉiihíí bighą, ła'íí nt'é nohwił ch'íní'ą́ą́ n'íí dánohwił nagosisṉi'híí k'ehgo t'ah bikísk'eh ádaanoht'eehíí bighą.
3 Áídá' díí bídaagonołsį hasht'į́į́, Christ nṉee daantį́į́gee yá sizįįgo bitsits'inhíí k'ehgo nlįį; ła'íí nṉeehíí isdzáné yá sizįįgo bitsits'inhíí k'ehgo nlįį; ła'íí ałdó' Bik'ehgo'ihi'ṉań Christ yá sizįįgo bitsits'inhíí k'ehgo nlįį.
4 Nṉee nlíni bitsits'in doo bina'deńtsóozdá' okąąhyúgo, dagohíí Bik'ehgo'ihi'ṉań binkááyú yałti'yúgo, bitsits'in doo yidnłsį dago ánát'įįł.
5 Áídá' isdzáné bitsits'in doo bina'deńtsóoz dago okąąhyúgo, dagohíí Bik'ehgo'ihi'ṉań binkááyú yałti'yúgo, bitsits'in doo yidnłsį dago ánát'įįł: áí isdzán bitsits'in hilzheedhíí k'ehgo at'éé.
6 Áík'ehgo isdzán doo bitsits'in bina'deńtsóoz dayúgo bitsizíl k'ínógéésh: áídá' isdzán bitsizíl k'égizhgo dagohíí hilzheedgo yik'ee ídaayándzįyúgo bitsits'in bina'deńtsóoz le'.
7 Nṉee nlíni bitsits'in doo bina'deńtsóoz bik'eh da, Bik'ehgo'ihi'ṉań be'ilzaahíí nlįįgo ízisgo ye'at'ééhíí ch'í'ṉah áyíłsįhíí bighą: áídá' isdzánhíí nṉee ízisgo ye'at'ééhíí ch'í'ṉah áyíłsį.
8 Nṉee doo isdzán bits'ą́'dí' alzaa da; ndi isdzánhíí nṉee bits'ą́'dí' alzaa.
9 Ła'íí nṉee doo isdzán bá ábi'delzaa da; ndi isdzánhíí nṉee bá ábi'delzaa.
10 Áí bighą isdzán bitsits'in bina'deńtsóoz bik'eh, áí biką' yidits'agíí bebígózįhíí bighą, Bik'ehgo'ihi'ṉań binal'a'á yaaká'dí' daagolííníí daabo'įįhíí ałdó' bighą.
11 Ágát'éé ndi, nohweBik'ehń binadzahgee nṉee doo hagot'éégo hileeh da, isdzán da'ádįhgo, ła'íí isdzán ałdó' doo hagot'éégo hileeh da, nṉee da'ádįhgo.
12 Isdzán nṉee bits'ą́'dí' ábi'delzaa, da'ágát'éégo nṉee isdzán bits'ą́'dí' goleehgo ábi'delzaa; ndi dawahá Bik'ehgo'ihi'ṉań bits'ą́'dí' daaleehi ádaat'ee.
13 Dánohwíí díí nzhogo baa natsídaahkees: ya' isdzán bitsits'in doo bina'deńtsóoz dago Bik'ehgo'ihi'ṉań yokąąhíí dábik'eh née?
14 Da'ádaant'eehíí bee nohwił ch'ígót'aah, nṉee bitsizíl nṉeezyúgo yik'ee ídaayándzį.
15 Áídá' isdzán bitsizíl nṉeezíí bee ba'olṉíhi at'éé: bitsizílíí bitsits'in bik'eńłtsóoz doleełgo baa hi'né'.
16 Áídí' nṉee ła' díí bighą łahadaadit'áh hádaat'įįyúgo, díínko bee bił nadaagołṉi', ádishṉii n'íí k'ehgo ádaant'ee, ła'íí Bik'ehgo'ihi'ṉań daayokąąhgo ha'ánáłséhíí dawa ałdó' yikísk'eh ádaat'ee.
17 Áídá' díí bee nohwił nagoshṉi'íí nłt'éégo ánádaaht'įįł doo hagot'éégo nohwiłdishṉii da, íła'ánáht'įįhíí bits'ą́'dí' doo nłt'éé daahłeeh da, da'itisgo nchǫ' daahłeeh.
18 Dantsé baa yashti'íí díínko, ínashood da'okąąh yuṉe' íła'ánáht'įįhgee iłts'ą́'yú daahohkahgo nohwa'ikonsį; áshiłṉiihíí łahzhį' hoshdląą.
19 Hadíí da'aṉii da'odlaaníí nohwitahyú bebídaagozį doleełhíí bighą iłts'ą́'yú daahohkahíí nohwitahyú begoz'ąą doo.
20 Dałahágee íła'ánáht'įįhgee nohweBik'ehń doo da'aṉii dilzįhgo bá da'ohsąą da go'į́į́.
21 Áídá' da'idąągee dahałe dánohwíí nohwi'idánéhi daahsąągo nohwa'ikonsį, nṉee ła' doo hwahá da'iyąą dadá': áí bighą ła' shiṉá' daanlįį, ła'ihíí łą́ą́go da'idląą.
22 Ya' nohwigową nagoz'ąą yuṉe' doo da'ohsąą da gá? Dagohíí Bik'ehgo'ihi'ṉań daayokąąhgo ha'ánáłséhíí doo bił da'ołtag da née, ła'íí nohwitahyú tédaat'iyéhíí ídaayádaandzįgo ádaahłe' née? Nt'é nohwiłdishṉii áídá'? Ya' díí bighą nohwa'ihénsįgo yashti' doleeł gá? Dah, doo áík'ehgo nohwaa yashti' da.
23 Nohwitahyú nashaadá' nohwił ch'ígoní'ą́ą́ n'íí nohweBik'ehń shił ch'ígon'áni at'éé, áí díínko, Jesus nohweBik'ehń yik'edaanṉiihíí bílák'edaabistįįdá', da'áí bitł'é'gee báń náidn'ąą:
24 Áídí' ya'ihénzįgo oskąądá' iłk'édaizné'go gánṉiid, Nkóh, daohsąą; díí shits'í át'éé, nohwá nehestǫ'i: díí bee shínádaadołṉíhgo ánádaaht'įįł.
25 Da'iyaaníí bikédí'go da'ágát'éégo idee beda'iskaaníí náidnkąągo gánṉiid, Díí idee besikaaníí shidił bee áníidégo Bik'ehgo'ihi'ṉań hik'e nṉee biłgo łángot'aaníí át'éé: náda'ohdlį́hgee bee shínádaadołṉíhgo ánádaaht'įįł.
26 Díí k'ehgo báń nádaahdįįhgee, ła'íí díí k'ehgo idee bee náda'ohdlį́hgee, nohweBik'ehń daztsaaníí ch'í'ṉah ádaanołsį, nádzáázhį'.
27 Áí bighą hadíń doo godnłsį dago díí báń yiyąąyúgo, dagohíí díí nohweBik'ehń bi'ide' bee idląąyúgo, nohweBik'ehń bits'í ła'íí bidił yich'į' nihesíí.
28 Áík'ehgo nṉee dawa ídinel'įįgo zhą́ báń yiyąą ła'íí idee bee idląą le'.
29 Hadíń doo dábik'ehyú át'éé dadá' iyąąyúgo ła'íí idląąyúgo, áí bee dabíí góyéégo ích'į'godot'ááł, da'aṉii nohweBik'ehń bits'í doo yidnłsį dahíí bighą.
30 Áí bighą nohwitahyú łáni doo nadaalwod da ła'íí kaa yaa nakai, ła'íí łáni da'iłhosh.
31 Néé da'aṉii ídaadinel'įį lę́k'eyúgo doo nohwaa yá'iti' da doleeł.
32 Áídá' nohwaa yá'iti' lę́k'eyúgo nohweBik'ehń nohwił ch'ídaago'aahgo nohwiniidaagodnłsį, ni'gosdzáń biká' nṉee doo bił nohwił ch'ígódeeh da doleełhíí bighą.
33 Áí bighą, shik'ííyú, da'ohsąągee íła'ánáht'įįhyúgo iłba' nasóohtąą.
34 Nṉee ła' shiṉá' silįį lę́k'eyúgo gowąyú iyąą le'; áík'ehgo íła'ánáht'įįhíí doo nohwił ch'ígódeeh da. Ła' biká nadaashídołkid n'íí náńsdzáágo hasht'egodeshłííł.


8
1 K'e'eshchíń daach'okąąhgo hidáń baa hi'ṉiił n'íí baa yashti': daanohwigha hidáń doo godiyįh dago bídaagonlzį. Ndi shí itisgo gonsąą ch'inzįyúgo itisgo da'ích'ídolteeł, áídá' iłgoch'oba'íí ínashood nłdzilgo ábile'.
2 Dahadíń shí itisgo gonsąą ch'inziníí, bígoch'iłsį le'at'éhi doo ła' bígoch'iłsį da.
3 Áídá' dahadíń Bik'ehgo'ihi'ṉań bił nzhǫǫyúgo, áń Bik'ehgo'ihi'ṉań bígółsį.
4 Áík'ehgo k'e'eshchíń daach'okąąhgo hidáń baa hi'ṉiił n'íí daach'iyąąhíí baa yashti', k'e'eshchíń doo da'aṉii hiṉaa dago bídaagonlzį, ła'íí Bik'ehgo'ihi'ṉań dała'á zhą́ gólííníí ałdó' bídaagonlzį.
5 Yaaká'yú ła'íí ni'gosdzáń biká'yú dant'éhéta daach'okąąhíí, gods daaholzéhi, łą́ą́ ndi, (bich'į' daach'okąąhíí łą́ą́go, ła'íí nadaant'án łą́ą́go daagolį́į́ ndi,)
6 Néé Bik'ehgo'ihi'ṉań dała'á nohwá gólį́į́, nohwiTaa, áń bits'ą́'dí' dawa daagolį́į́, ła'íí áń bá daahin'ṉaa; ła'íí nohweBik'ehń dała'á gólį́į́, Jesus Christ, áń binkááyú dawa daagolį́į́, ła'íí áń binkááyú daahin'ṉaa.
7 Da'ágát'éé ndi ínashood doo dawa áí yídaagołsį da: áídá' kú begonyaazhį' ła' k'e'eshchíń zhą́ daach'okąąhíí yídaagołsį ni'; áí hidáń godiyįhgo at'éé daanzįgo hidáń k'e'eshchíń daach'okąąhgo baa hi'ṉiił n'íí daayiyąąyúgo, yuṉáásyú itisgo doo daanłdzil nazįį da daaleeh.
8 Doo hidáń Bik'ehgo'ihi'ṉań bit'ahgo nohwinoṉííł át'éé da: daahiidąąyúgo doo áí bighą Bik'ehgo'ihi'ṉań binadzahgee itisgo daanjǫǫ da, dagohíí doo daahiidąą dayúgo doo áí bighą Bik'ehgo'ihi'ṉań binadzahgee itisgo daanchǫ' da.
9 Áídá' ídaa daagonohdząą, nohwi'odlą' daanłdzilhíí bighą hidáń k'e'eshchíń baa hi'ṉiił n'íí daahohyąąyúgo, dánko nṉee bi'odlą' doo daanłdzil dahíí ła' nageehgo ádaahłe'.
10 Ni, hidáń doo godiyįhgo at'éé da bígonłsíni, k'e'eshchíń náda'okąąhé yuṉe' nnaago nṉee ła', bi'odlą' doo nłdzil dahíí no'įįyúgo, dánko doo hago'at'éé ląą nzįgo bíí ałdó' yiyąą doleeł;
11 Áík'ehgo shí itisgo gonsąą nńzįhíí bik'izhį' áí nṉee bi'odlą' doo nłdzil dahíí dánko ch'a'otłízh, áń Christ biláhyú nik'isnhi, Christ bá daztsáni.
12 Nohwik'isn bi'odlą' doo nłdzil dago doo bik'ehyú ágot'eehíí dábik'ehyú át'éé nzįgo ádaabinołsįgo bich'į' nchǫ'go ánádaaht'įįłgo Christ bich'į' nchǫ'go ánádaaht'įįł hileeh.
13 Áík'ehgo hidáń hishąąhíí bighą shik'isn nanago'yúgo, dánnágódzáázhį' doo itsį' náoshdąą at'éé da, shik'isn doo nanashgéeh hasht'į́į́ dahíí bighą.


11
1 Łahn Jesus okąąh lę́'e; ąął oskąądná' bitsiłke'yu dała'á gábiłṉii, SheBik'ehń, da'ohiikąąhgo nohwił ch'ígon'áah, John bitsiłke'yu yił ch'ígon'ąą lę́'ehíí k'ehgo.
2 Áík'ehgo Jesus gáṉíí, Da'ołkąąhgee gádaadidołṉiił, NohwiTaa yaaká'yú dahsíńdaahń, Nizhi'íí dilzįhgo bígózįh le'. Nant'án ńlį́į́híí begodowáh. Hago'at'éégo ánṉiiyú yaaká'yú benagowaahíí k'ehgo ni'gosdzáń biká'yú ałdó' begodolṉííł.
3 Dajįį biigha daahiidaaníí nohwá ágonłsį́.
4 Nohwinchǫ'híí nohwá da'izlíné ánándle'; nohwíí ałdó' nṉee nchǫ'go nohwich'į' ádaadzaahíí baa nádaagodent'aah. Nanohwída'dintaah yuṉe' onohoṉííł hela'; áíná' nchǫ'go at'ééhíí bich'ą́'zhį' hanánohwihi'ṉííł.
5 Jesus gádaabiłṉii, Tł'é'ís'ahgo nohwíí ła' dánko nit'eké bich'į' nṉáhgo gábiłńṉiił, Shit'éké, báń dijolé taagi shá ch'íhinjáh;
6 Ła' shit'ekéhi shaa nyaaná' doo hat'íí bá'dishné' da.
7 Bigową yuṉe' nit'ekéhíí dánko gániłdiṉiih, Doo nashíńłtł'og da: ałk'iná' dáádítį́h da'dintą́ą́, shichągháshé bił shiijééd; doo hago'at'éégo nádishdáhgo dahat'íhíta naa nshné' da.
8 Gádaanohwiłdishṉii, Áí nṉeehń nádiidáhgo nṉee ídókeedíí dahát'į́į́gee yaa yiné', doo bit'ekéhíí zhą́ bighą da, dayúweh ídókeedhíí bighą.
9 Áík'ehgo gádaanohwiłdishṉii, Da'dołkeed, áík'ehgo hat'íí daadołkeedíí nohwaa hi'né'hi at'éé; nadaanołtaad, áík'ehgo hat'íí bíka daanołtaadihíí nádaadołné'hi at'éé; dáádítį́h ńdaanołts'į, áík'ehgo nohwá ch'í'ítįįhi at'éé.
10 Hadń ídókeedń baa hi'né'hi at'éé; hadń nantaadń hat'íí yíka ntaadíí náidiné'hi at'éé; hadń dáádítį́h ńyinłts'įhń bá ch'í'ítįįhi at'éé.
11 Nohwitahyú ła' nṉee biye' golíni, biye' báń bíyókeedyúgo, ya' tséégo yaa yi'aah gá? Dagohíí łóg bíyókeedyúgo, ya' tł'iishgo yaa yiłteeh gá?
12 Dagohíí iyęęzh bíyókeedyúgo, ya' ch'ígodahistasgo yaa yiłteeh gá?
13 Daanołchǫ' ndi nohwichągháshé nłt'éhi baa hi'né'íí bídaagonołsįyúgo, itisgo nohwaa natsekeesgo nohwiTaa yaaká'yú dahsdaahń hadń Holy Spirit bíyókeedíí yaa yiné'hi at'éé.
14 Jesus ch'iidn doo yałti' dahíí hainyood lę́'e. Ch'iidn habi'dinodzoodná' nṉee doo yałti' da n'íí hadzii; áík'ehgo nṉee dała'adzaahíí bił díyadaagot'ee.
15 Áíná' ła' gádaaṉii, Ch'iidn nant'án Beélzebub holzéhi binawodíí bee Jesus ch'iidn hainihiyood.
16 Ła'ihíí nayídaantaahgo gádaaṉii, Yaaká'gé' godiyįhgo be'ígóziníí nohwił ch'í'ṉah ánle'.
17 Áíná' Jesus, áí nṉee natsídaakeesíí yígółsįgo gáyiłṉii, Nṉee iłch'į' t'ekédaas'anihíí dabíí iłch'į' nanádaagonłkaadyúgo da'izlį́į́ hileeh; nṉee dała' naháztaaníí dabíí iłk'ídahnájahyúgo doo aṉahyú begonowáh át'éé da.
18 Áík'ehgo Satan dabíí ích'į' naná'idziidyúgo hagoshą' yebik'ehíí bínágoṉaał doleeł? Ni Beélzebub bee ch'iidn haniyóód daashiłdołṉiihíí bighą ádishṉii.
19 Shíí Beélzebub bee ch'iidn haniisoodyúgo, nohwíí daanohwiye'íí hadń bee ch'iidn hadainiyood áíná'? Áík'ehgo daanohwiye'íí ch'í'ṉah ádaanohwile'.
20 Áíná' Bik'ehgo'ihi'ṉań binawodíí bee ch'iidn haniisoodyúgo, da'aṉiigo Bik'ehgo'ihi'ṉań nohwitahyú ałk'iná' nant'aa.
21 Nṉee nłdzili yenagonłkaad doleełíí ałk'iná' dahyoné'go bigową yiṉádéz'įįyúgo, dawahá bíyééhíí doo hago aṉéh da:
22 Áíná' ła' nṉee bitisgo nłdzilihi bich'į' nanálwodgo isná ábidlaayúgo, yenagonłkaadíí ya'ołíí n'íí bich'ą́' náyidinṉiiłgo nṉee yitah'iṉiih.
23 Hadń doo bił gonsht'įį dahń shich'į' got'įį'hi at'éé; hadń doo bił dała'á ná'áshdle' dahń shich'ą́' ts'iłtįįgo áile'.
24 Spirit nchǫ'íí nṉee yiyi'gé' háyááná' tú ádįhyú aanádaał, hayú hanayóołíí yíka ntaago; áíná' doo hagee dahíí bighą gáṉíí, Shigowąyú hagé' níyáá n'ííyú nádésdzá.
25 Bigową n'íí nłt'éégo nágolzhoogo dawahá nzhǫǫgo neheshjaayú nádzá.
26 Áík'ehgo spirits gosts'idi daanchǫ'i yił nakai, bíí bitisgo daanchǫ'ihi, áí gową yuṉe' yił ha'akáhgo áígee ndaagoleeh: áík'ehgo nṉee iłtséná' át'éé n'íí bitisgo at'éé hileeh.
27 Jesus t'ah yałti'ná' ła' isdzán dała'ách'ít'éé biyi'gé' hadziigo Jesus gáyiłṉii, Isdzán bibishch'id biyi'gé'go síńlįįgo nnłbe' n'íí biyaa gozhǫ́ǫ́ doleeł.
28 Áíná' Jesus gáṉíí, Hadń Bik'ehgo'ihi'ṉań biyati' yidits'ago yikísk'eh at'ééhń, áńgo biyaa gozhǫ́ǫ́ doleeł.
29 Nṉee łą́ą́go dała'adzaaná' Jesus gáṉíí nágodidzaa, Dázhǫ́ nchǫ'go daałinolt'įįłi: godiyįhgo be'ígóziníí yíka daadéz'įį; áíná' be'ígóziníí doo bił ch'í'ṉah ádaalṉe'hi at'éé da, Bik'ehgo'ihi'ṉań binkááyú na'iziidi n'íí, Jonas holzéhi, nṉee bich'į' be'ígózįh alzaahíí zhą́.
30 Jonas nṉee Nínevehgee daagolííníí bich'į' be'ígózįh alzaahíí k'ehgo shíí, nṉee k'ehgo Niyááhíí, daałinolt'įįłíí bich'į' be'ígózįh doleeł.
31 Bik'ehgo'ihi'ṉań nṉee yándaago'aahíí bijįį isdzán nant'ánihi hayaadé'go nyááhń hizįįgo daałinolt'įįłíí yaa yałti'go, Shíí shitisgo daanchǫ' ni', didoṉiił: áń dázhǫ́ ńzaadgé' ńyáá, Sólomon bigoyą' yidits'į́hgo; áíná' k'adíí Sólomon bitisgo ánsht'éhi niyáá.
32 Aayá'iti'gee nṉee Nínevehgee daagolį́į́ n'íí daahizįįgo nṉee daałinolt'įįłíí yaa yádaałti'go, Nohwíí nohwitisgo daanchǫ' ni', daadidoṉiił; Nínevehgee daagolííníí Jonas yałti'go daidezts'ąąná' binchǫ'íí yich'ą́'zhį'go ánádaasdzaa; áíná' k'adíí Jonas bitisgo ánsht'éhi niyáá.
33 Doo hadń ik'ah kǫ'íí yidiłtłaadgo nagont'į'yú nyiłt'áah da, dagohíí doo táts'aa yił yaa nyí'aah da, áíná' ik'ah kǫ'íí biká' dahnásiłt'ááhyú daach'iłt'aah, áík'ehgo hayíí ha'áhikáhíí áí kǫ'íí daayo'įį doleeł.
34 Kiṉáá'íí kits'í bikǫ'i at'éé: kiṉáá nłt'ééyúgo kits'í dahot'éhé bikǫ' golíni at'éé; áíná' doo nłt'éé dayúgohíí kits'íhíí dahot'éhé diłhiłi at'éé.
35 Áík'ehgo ádaagots'idząą, dahyúgo kiyi' ná'dindíín n'íí kich'ą́' diłhił nádleeh.
36 Kits'í dahot'éhé biyi' adindíínyúgo, hayú doo diłhiłgo baa dahgoz'ąą dayúgo, kits'í dahot'éhé bich'ą́'idindíín doo, ik'ah kǫ'íí bich'ą́'idindíínhíí k'ehgo.
37 Jesus t'ah yałti'ná' Phárisee nlínihi, Shił ináá, biłṉii: áík'ehgo Jesus itah iyąągo nezdaa.
38 Jesus Phárisees bi'at'e'híí k'ehgo dá doo táádígisé itah iyąągo nezdaago Pháriseehíí bił díyagot'ee lę́'e.
39 Jesus gábiłṉii, Nohwíí Phárisees daanołíni, idee ła'íí its'aa biká'yú zhą́ táádaałgis; áíná' nohwiyi'yú aadaach'ihi'ṉiiłíí ła'íí daanchǫ'íí zhą́ begoz'ąą.
40 Nohwíí doo daagonołsáni da, hadń nohwits'í áyíílaahń shą' da'áń nohwiyi'ihíí ałdó' áyíílaa?
41 Dawahá nohwijíí biyi'gé' nłt'ééhíí nṉee bá daadołné'; áík'ehgo dawahá nohwá nłt'éé doleeł.
42 Phárisees daanołíni, nohwá góyéé doleeł! tł'oh mint holzéhi, ła'íí rue holzéhi, ła'íí tł'oh iłtah at'ééhíí dágonenanyú iłk'é'ṉilgo dała'á Bik'ehgo'ihi'ṉań baa nádaałné', áíná' nłt'éégo ágot'eehíí doo bikísk'eh ádaanołt'ee da, Bik'ehgo'ihi'ṉań bił'ijóóníí doo baa natsídaałkees da: áí bee ádaanołt'ee doleeł ni', ła'ihíí doo baa daayołṉah dago.
43 Phárisees daanołíni, nohwá góyéé doleeł! nohwíí Jews ha'ánáłséh nagozṉil yuṉe' nṉee ízisgo ádaat'eehíí dahnádinbįhyú itah dahnasółtąągo zhą́, ła'íí nahi'ṉiih nagoz'ąąyú nohwich'į' ádaach'iṉiigo nohwił daagozhǫ́ǫ́.
44 Begoz'aaníí ye'ik'eda'iłchíhi ła'íí Phárisees daanołíni, daanołshǫǫ ádaagonoł'íni, nohwá góyéé doleeł! łe'ch'izhjeegíí doo daat'įį dahíí ga'ádaanołt'ee, áí łe'ch'izhjeegíí biká' ch'ích'ihikáh, dá doo bídaagoch'iłsinégo.
45 Ła' Jews bich'į' begoz'aaníí nłt'éégo yígółsini Jesus gáyiłṉii, Iłch'ígó'aahíí, ágánṉiiyú nohwíí ałdó' ánohwiłnṉii.
46 Jesus gáṉíí, Begoz'aaníí nłt'éégo bídaagonołsini, nohwíí ałdó' nohwá góyéé doleeł! heeł ndaazi nṉee biká' dahda'ohołheeh, áíná' nohwihíí dázhǫ́ da'ayą́hágo ndi doo bich'odaałṉii da.
47 Nohwíí nohwá góyéé doleeł! nohwitaa n'íí Bik'ehgo'ihi'ṉań binkááyú nada'iziidi nadaistseedi łe'shijeegíí biká' dahat'íhíta bee bínádaach'ilṉihíí ádaagołe'.
48 Nohwitaa n'íí ánádaat'įįł n'íí nohwił dábik'ehgo ch'í'ṉah ádaał'įį: daanohwitaa n'íí Bik'ehgo'ihi'ṉań binkááyú nada'iziidíí nadaistseed, nohwíí łe'shijeegíí biká' dahat'íhíta bee bínádaach'ilṉihíí ádaagołe'.
49 Áí bighą Bik'ehgo'ihi'ṉań bigoyą'íí gánṉiid lę́'e, Binkááyú nada'isiidíí ła'íí shinadaal'a'á koch'į' daadish'aa, ła' nadaach'iłtseed doleeł, ła'íí biniidaagoch'idile' doleeł:
50 Áík'ehgo ni'gosdzáń alzaagé' godezt'i'go Bik'ehgo'ihi'ṉań binkááyú nada'iziidi dawa bidił nada'ijóółíí, daałinolt'įįłíí bik'izhį' didot'aał,
51 Ábel zesdįįgé' Zekarías zesdįįzhį' nnágont'i'go, Zekaríasíí bech'okąąhíí biká' dahnási'ṉiłíí goz'aaníí ła'íí kįh biyi' da'ch'okąąhíí bigizhgee daztsąą lę́'e: da'aṉii ádaanohwiłdishṉii, daałinolt'įįłíí bik'izhį' didot'aał.
52 Begoz'aaníí nłt'éégo bídaagonołsini, nohwá góyéé doleeł! nohwíí igoyą' bich'į' bená'igisé nádaadołtąą: nohwíí doo ha'ałkáh daná' nṉee ha'akáh doleeł n'íí t'ąązhį' ádaanołsį.
53 Jesus ágáṉííná' begoz'aaníí ye'ik'eda'iłchíhi ła'íí Phárisees daanlíni bá daagoshchįįdgo łą́ą́go nayídaadiłkid:
54 Yá nakída'ił'áágo, k'izé hadzii daanzįgo, dahat'íhíta yik'izhį' daidi'aahíí bighą.


9
1 Ya' doo Christ binal'a'á itah nshłįį da gá? Ya' doo dawahá shá bił ch'í'otąą da gá? Ya' doo Jesus Christ nohweBik'ehń biláhyú shinasdziid daanohłįį da gá?
2 Ła' bich'į' doo Christ binal'a'á nshłįį dayúgo, nohwíí nohwich'į' áí nshłįį go'į́į́: nohweBik'ehń biyati' bee nohwich'į' yashti' n'íí biláhyú hasdánohwido'ṉilhíí bighą Christ binal'a'á nshłįįgo shígózį.
3 Díí bee ádáyáshti', hadíń nashídiłkidyúgo:
4 Ya' néé Christ binal'a'á daandliiníí da'iidąągo doo nohwá goz'ąą da gá?
5 Ya' isdzán ínashood daanlíni bił ndaan'ṉehgo bił nahiikaigo doo nohwá goz'ąą da gá, ła' nadaal'a'ihíí, nohweBik'ehń bik'isyú, hik'e Céphas ádaadzaahíí k'ehgo?
6 Ła'íí ya' shíí hik'e Barnabas zhą́ behihi'ṉaahíí bighą doo na'idziid da ndi doo hago'at'éé dago nohwá goz'ąą gá?
7 Hadíń dabíí na'izṉilgoshą' silááda nlįį? Hadíń dahts'aa k'eidnláágo binest'ą'íí doo yiyąą dashą'? Hadíń dibełį́į́ yiṉádez'iiníí bibe' doo yidlą́ dashą'?
8 Ya' dashíí zhą́ ádishṉii gá? Bik'ehgo'ihi'ṉań yegos'aaníí ałdó' áṉíí go'į́į́.
9 Bik'ehgo'ihi'ṉań yegos'aaníí Moses binkááyú nohwich'į' alzaahíí gáṉíígo bek'e'eshchįį, Iłch'íhgee magashi tł'oh nagháí nyí'ił'eesíí doo bizé' na'iłt'éh da, ṉii. Ya' díí dá magashi zhą́ yaa natsekeesgo aṉíí née?
10 Dagohíí néé nohwaa natsekeesgo aṉíí née? Da'aṉii nohwá bek'e'eshchįį: nṉee nágodzįįzíí nest'áń nyohołíígo nágodzįįz, ła'íí iłch'ihíí ałdó' tł'oh nagháí nyohołíígo at'į́į́.
11 Áík'ehgo nohwitahyú Holy Spirit bits'ą́'dí' nłt'ééhíí bee nohwił ch'ídaagosiit'ąądá', ni'gosdzáń biká' nandeehíí nohwaa daanohné'yúgo, ya' nohwił dík'eh ádaagot'ee née?
12 Ła' nṉee dant'éhéta bídaandįhíí nohwaa daanohné' daanohwiłṉiigo bá goz'ąąyúgo, ya' nééhíí doo ágádaan'ṉiigo nohwá goz'ąą da gá? Da'ágát'éé ndi doo hak'i ída'ónkeed da ni', Christ baa yati' baa gozhóni bidáhgee doo nadaagonłtł'og da doleełhíí bighą dawahá bidag ádaant'ee.
13 Kįh biyi' da'ch'okąąhíí biyi' dilzįhgo ádaagot'eehíí nayik'ída'iziidíí hidáń Bik'ehgo'ihi'ṉań baa hi'ṉiiłíí łahzhį' daayiyąąhíí ya' doo bídaagonołsį da née? Ła'íí dawahá beda'okąąhíí biká' dahi'ṉiiłgee nada'iziidíí hidáń Bik'ehgo'ihi'ṉań áígee baa hi'ṉiiłíí łahzhį' daayiyąą ałdó'.
14 Áík'ehgo hadíń yati' baa gozhóni yaa nadaagolṉi'íí da'áí yits'ą́'dí' yedaahiṉaago nohweBik'ehń bándaagoz'ąą.
15 Shíí ałdó' díí bee shá goz'ąą ndi doo hak'i be'asdzaa da: k'adíí doo ágádaashohłe' dishṉiigo nohwich'į' k'e'eshchii da: doo shich'į' nahi'ṉiiłgo da yati' baa gozhóni baa yashti'go be'ánsht'eehíí shits'ą́' náidoné' át'éé da, dahyúgohíí shiṉá' shizes‐hįį ndi nzhǫǫ.
16 Yati' baa gozhóni baa nagoshṉi' ndi doo áí bighą ída'oshdlii da: áí na'idziidíí shaa det'ąąhíí bighą dáshíni'ąąyú áshłéhgo, yati' baa gozhóni doo baa nagoshṉi' dayúgo goyééhíí bee shich'į' goz'ąą!
17 Díí na'idziidíí dashíí hásht'į́į́go ánásht'įįłyúgo, bighą shich'į' nahi'ṉiił: áídá' dashíí doo hasht'į́į́ da ndi ashłe'yúgo, díí na'idziidíí shaa det'ąąhíí bighą ashłe'.
18 Nt'é shich'į' nahi'ṉííł áídá'? Díínko, Christ baa yati' baa gozhóni baa nagoshṉi'dá' doo áí bighą nahi'ṉííł da, áík'ehgo yati' baa gozhóni yaa yałti'íí nshłįįgo, áí bighą shich'į' nahi'ṉííłgo shá begoz'ąą ndi doo be'ánásht'įįł da.
19 Nṉee doo ła' binal'a'á nshłįį da ndi, nṉee dawa binal'a'á nshłįįgo ádeshdlaa, nṉee łą́ą́go Christ bich'į'go honshbįįhíí bighą.
20 Jews daanliiníí bich'į' Jew nṉeehíí k'ehgo ádeshdlaa, Jews daanlíni Christ bich'į'go honshbįįhíí bighą; Jews bich'į' begoz'aaníí yikísk'eh ádaat'eehíí k'ehgo ádeshdlaa, begoz'aaníí yikísk'eh ádaat'eehíí Christ bich'į'go honshbįįhíí bighą;
21 Jews bich'į' begoz'aaníí doo yikísk'eh ádaat'ee dahíí k'ehgo ádeshdlaa, begoz'aaníí doo yikísk'eh ádaat'ee dahíí Christ bich'į'go honshbįįhíí bighą, (Bik'ehgo'ihi'ṉań yegos'aaníí doo bikísk'eh ánsht'ee da doo dishṉii da, ndi Christ yegos'aaníí be'ánsht'ee.)
22 Doo daanłdzil dahíí bich'į' doo nłdzil dahíí k'ehgo ádeshdlaa, doo daanłdzil dahíí Christ bich'į'go honshbįįhíí bighą: nṉee dawa bich'į' dabíí k'ehgo á'denszį ni', dahagot'éégo ła' hasdakáh doleełhíí bighą.
23 Áík'ehgo be'ánásht'įįł, yati' baa gozhónihíí bighą, áí bits'ą́'dí' shíí ałdó' nohwiłgo itah shiyaa gozhǫ́ǫ́ doleełhíí bighą.
24 Iłhanách'idikahgee dawa hadíí iłhandeskaihíí dała'á aadilwodíí gonłṉéé goz'ąąhíí doo bídaagonołsį da née? Áík'ehgo daagonołṉeehíí bighą nádohkeeh.
25 Itah nagolzéhíí dawahá bee ídaagodząą, ch'ah hobįįhíí daayołbįįhíí bighą. Áí ch'ah hobįįhíí da'as'ah hichǫǫhi ndi ágádaat'įįh; áídá' nééhíí doo hichǫǫhi daahonlbįįhíí bighą ádaahiit'įįh.
26 Áík'ehgo hayú na'idzogíí doo bígonsį dahíí k'ehgo doo hishwoł da; na'íńłts'iníí da'adzaayú diłts'įhíí k'ehgo doo dists'įh da:
27 Áídá' shits'í hát'ííníí dawa baa gonsąą, na'íńłts'įhíí k'ehgo shits'í ts'íyaa bił onasts'į beshik'ehíí bighą: doo ágásht'įįł dayúgo yati' baa gozhóni baa yásiłtihíí bikédí'go dánko shíí ndi ch'ínáshi'dilt'e'.


10
1 Díí bikédé'go Jesus ła' gosts'idin hanayíṉilíí bádn dá nakigo nlaago kįh nagozṉilyú hayú deyaa shįyú odaihes'a'.
2 Jesus gádaabiłṉii, Nest'ą' dázhǫ́ łą́ą́go nest'ąąná' nada'iziidíí doo hwoi da: áík'ehgo nest'ą' yeBik'ehń bich'į' da'ołkąąhgo gádaabiłdołṉiił, Nada'iziidíí ninest'ą' nádaayihigeeshyú daadnł'áá.
3 Dahdołkáh: ba' bitahyú dibełį́į́ bizhaazhé k'ehgo daanohwideł'a'.
4 Bestso bizis, izis bena'iltiníí, dagohíí nohwikee ik'e'an dahdaadołné' hela': itínyú daahołkáhyú nṉee da'adzaayú doo bił nadaagołṉi' da.
5 Gową yuṉe' ha'ałkaigee iłtsé gádaadołṉiih doleeł, Iłch'į'gont'ééhíí díí gową yuṉe' be'ágót'éé le'.
6 Nṉee nłt'éégo at'ééhíí áígee sidaayúgo nohwił iłch'į'gont'ééhíí yił nlįį doo: áíná' nṉee doo hwaa ágát'éé da lę́'eyúgo, nohwił iłch'į'gont'ééhíí dánohwíí nohwíyéé nádodleeł.
7 Gową yuṉe' ha'ałkaigee, da'áígee dinołbįh le'gá, áígee dahat'íhíta nohwá daach'idiné'íí daahołsąągo, ła'íí dahat'íhíta nohwá náda'ch'iłsįįhíí daahołdląągo: hadń na'iziidíí bich'į' na'i'ṉiiłgo goz'ąą. Doo daazhógo gotahkaigo da.
8 Dahagee kįh gozṉilgee ha'ałkaigo, áígee hádaanohwich'it'įįyúgo, idáń nohwidáhgee daach'izné'íí daahołsąą doleeł:
9 Áígee daanezgaihíí nádaahołsiihgo bich'į' gádaabiłdołṉiił, Bik'ehgo'ihi'ṉań bilałtł'áhgee daanliiníí itah daałeehgo nohwá ch'ígót'i'.
10 Dahagee kįh gozṉilgee ha'ałkaigo, áígee doo hádaanohwich'it'įį dayúgo, áígee da'ditinyú nołkahgo gádaadidołṉiił,
11 Daagonołįįgee dá łeezh zhą́ ndi nohwikee bídaahitł'į́híí k'eda'ildéh, áí bee doo hádaanohwiłt'įį da bígózįh doo, ndi díí bídaagonołsį, Bik'ehgo'ihi'ṉań bilałtł'áhgee daanliiníí itah daałeehgo nohwá ch'ígót'i' ni'.
12 Shíí nohwił nagoshṉi', Bik'ehgo'ihi'ṉań yándaago'aahíí bijįį Sódom biniigodilṉe'íí bitisgo áí kįh gozṉilíí biniigodolṉiił.
13 Korázingee daagonołiiníí, nohwá góyéé doleeł! Bethsáidagee daagonołiiníí, nohwá góyéé doleeł! Nohwitahyú ízisgo ánágot'įįłíí Tyre ła'íí Sídongee ágágodzaayúgo, áígee daagolííníí doo áníiná' nak'ą' dich'ízhé bik'inazlaaná' iłch'ii yiyi' naháztąągo binchǫ'íí yich'ą́'zhį' ádaasdzaa doleeł ni'.
14 Bik'ehgo'ihi'ṉań nṉee yándaago'aahíí bijįį Tyre ła'íí Sídon bitisgo nohwiniigodidolṉiił.
15 Nohwíí, Capérnaumgee daagonołiiníí, yaaká'zhį'go hanohwidi'ṉiiłíí, nohwíí ch'iidntahzhį'go nohwidido'ṉił.
16 Hadń daanohwíyésts'aaníí shíí shíyésts'ąą ałdó'; hadń daanohwich'ołaahíí shíí ałdó' shich'ołaa; hadń shich'ołaahíí shides'a'ń ałdó' yich'ołáhi at'éé.
17 Gosts'idinhíí bił daagozhǫ́ǫ́go nákaigo gádaaṉii, NohweBik'ehń, nizhi'íí binkááyú ch'iidn ndi benohwik'eh.
18 Jesus gádaabiłṉii, Ch'iidn nant'án, Satan holzéhi, yaaká'gé' hada'didla'híí k'ehgo gódah ch'íńgo'go hish'įį ni'.
19 Shíí tł'iish ła'íí ch'ígodahistas doo ła' łanohwile' dago, ła'íí nohwik'edaanṉiihíí binawod bitisgo nohwinawod golį́į́go nohwaa godini'ą́ą́; áík'ehgo doo hat'íí nohwiṉí'dółṉíh át'éé da.
20 Da'ágát'éé ndi ch'iidn da'ádaadołṉiiyú ánádaat'įįłíí doo da'áí zhą́ baa nohwił daagozhǫ́ǫ́ da le'; áíná' yaaká'yú daanohwizhi' ágolaahíí baa nohwił daagozhǫ́ǫ́ le'.
21 Áíná' Jesus Holy Spirit bee bił gozhǫ́ǫ́go gánṉiid, ShiTaa, yaaká'zhį' ła'íí ni'zhį' nant'án ńlínihi, díí iłch'ígót'aahíí nṉee daagoyą́ą́go bił ídaagozínihíí baa ch'ananł'į' n'íí mé' ga'ádaat'eehíí bich'į' ch'í'ṉah áńlaahíí ba'ahénsį: da'áík'ehgo ágot'ee, shiTaa; da'áík'ehgo háńt'įįgo ágónlaahi.
22 ShiTaa bich'ą́'gé'go dawa shaa hi'ṉííł: doo hadń shíí Bik'ehgo'ihi'ṉań biYe' nshłíni shígółsini at'éé da, shiTaa zhą́; doo hadń shiTaa yígółsini at'éé da, shíí biYe' nshłíni zhą́, ła'íí dahadń shiTaa bich'į' bígózįhgo áshłe'íí ałdó' shiTaa yígółsį.
23 Bitsiłke'yu zhą́ yich'į' adzaago gáyiłṉii, Hadń hat'íí daał'iiníí daayo'iiníí biyaa gozhǫ́ǫ́ doleeł:
24 Shíí nohwił nagoshṉi', doo ałch'ídé Bik'ehgo'ihi'ṉań binkááyú nada'iziidi ła'íí nant'án daanlíni daał'iiníí daayiłtséh hádaat'įį ndi doo hwaa daayiłtsąą da; daadołts'agíí daidits'į́h hádaat'įį ndi doo hwaa daidezts'ąą da.
25 Begoz'aaníí nłt'éégo yígółsini ła' Jesus hat'íí nayíntaahgo gáṉíígo hizį', Iłch'ígó'aahíí, hago ashṉe'go ihi'ṉaa doo ngonel'ąą dahíí bee hinshṉaa doleeł?
26 Jesus gáṉíí, Begoz'aaníí hago'at'éégo k'e'eshchįį? Hóńzhiigo hat'íí nił'idi'ṉii?
27 Nṉeehíí gáṉíí, Bik'ehgo'ihi'ṉań neBik'ehń nijíí dawa bee nił nzhǫǫ le', niyi'siziiníí dawa bee, ninawodíí ła'íí ninatsekeesíí dawa bee; na'ashhahgé' gólííníí nił nzhǫǫ le', dáni ídił njǫ́ǫ́híí k'ehgo.
28 Jesus gánábiłdo'ṉiid. Da'áígee ádíńṉiid: díí bee áńt'ééyúgo hinṉáá doleeł.
29 Begoz'aaníí nłt'éégo yígółsini nṉee binadzahgee nzhǫǫ ádil'įį hat'į́į́go Jesus gánáyiłdo'ṉiid, Na'ashhahgé' gólííníí nṉiihíí, hat'íí nṉiigo ánṉii?
30 Jesus hananádziigo gáṉíí, Ła' nṉee Jerúsalemgé' Jériko yuyaa higaałyú nṉee da'n'įįhi bik'idahishjeedgo dawahá bíyééhíí bich'ą́' nádaidnṉilgo yóíyahgo biṉí'da'disṉihná' bich'ą́' onákai, k'azhą́ datsaahgo da'akú ndaabistįįná'.
31 Okąąh yebik'ehi áí itín yuyaa higaałyú, áí nṉee sitiiníí yiłtsąą, ndi łahzhiṉéégo łédnyaago ch'ínyáá lę́'e.
32 Ła' nṉee Levi hat'i'íí nlíni ałdó' áí nṉee sitiiníí yiłtsąą, ndi áń ałdó' łahzhiṉéégo ya'ishhah ch'ínánádzaa.
33 Áíná' ła' nṉee Samáritan nlíni higaałyú, áí nṉee sitiiníí yiłtsąągo yaa nyáá; áík'ehgo yaa ch'oba'go,
34 Ik'ah ła'íí wine biłgo hagee bídaant'oodgee yik'i yaa daayiziidgo yik'ída'disdiz, áígé' Samáritanhíí dabíí bitúlgayé yiká' dahyistįįgo ná'ch'injahyú yinłtį́į́, áík'ehgo nłt'éégo áyíłsį lę́'e.
35 Iskąą hik'e bizhaali, penny holzéhi, naki hayiné'go ná'ch'injahíí yebik'ehń yaa yinné' gáyiłṉiigo, Díí nṉeehń shá nłt'éégo áńłsį: díí zhaali naa niné'íí bitisyú izlįįyúgo, nich'į' naná'dihishṉił, nánsdzaago.
36 Áí nṉee taagihíí hayíihíí nṉee be'nest'įįdihíí ba'ashhahgé' gólį́į́híí k'ehgo ábíílaa ńnzį?
37 Begoz'aaníí nłt'éégo yígółsiníí gáṉíí, Nṉee biłgoch'ozbaadíí. Jesus gábiłṉii, Dahnṉáh, ni ałdó' ágáńt'įį le'.
38 Ch'okaahyú Jesus ła' gotahzhį' oyáá: áígee isdzán Martha holzéhi bigowąyú ńyáágo, ha'ánṉáh biłṉiigo ha'ayáá.
39 Ákóṉe' Martha bik'isn, Mary holzéhi, Jesus yit'ahgé' nezdaa ni'yú, biłch'ígó'aahíí yíyésts'ąągo.
40 Martha łą́ą́go nabi'dintł'ogo Jesus yaa nyáágo gáṉíí, SheBik'ehń, ya' shik'isn doo shich'oṉii dago dasahn na'isiidíí doo nił hago'at'éé da née? Nik'isn bich'onṉii, biłńṉe'.
41 Jesus gábiłṉii, Martha, Martha, nani'dintł'ogíí zhą́ łą́ą́go baa natsíńkees:
42 Áíná' dała'á zhą́ ízisgo ilíni; áí Mary nágodn'ąą, doo hago'at'éégo bich'ą́' nádi'né' da.


5
1 Áík'ehgo da'osiidląądhíí bighą nohwinchǫ'íí bits'ą́'zhį' ch'ínánohwiṉilgo Jesus Christ nohweBik'ehń biláhyú Bik'ehgo'ihi'ṉań nkegohen'ááníí yee nohwineł'į́į́:
2 Jesus biláhyú nohwi'odlą'íí bee Bik'ehgo'ihi'ṉań biłgoch'oba'íí goz'ąą yuṉe' hah'agóót'i'go nohwá alzaa ałdó', áí biyi' yuṉe' nasiidzįį, ła'íí Bik'ehgo'ihi'ṉań ízisgo ye'at'ééhíí łahdí' nohwíyéé doleełíí ndaahóndliigo baa nohwił daagozhǫ́ǫ́.
3 Doo da'áí zhą́ da, Christ bighą nohwiniidaagonłt'éé ndi baa nohwił daagozhǫ́ǫ́; koniigonłt'ééhíí kóni' k'eh ách'íłsiníí ákółsįhíí bídaagonlzįhíí bighą;
4 Ła'íí kóni' k'eh ách'íłsiníí ko'at'e' nłt'éégo áyíłsį, ła'íí ko'at'e' nłt'ééhíí Bik'ehgo'ihi'ṉań ízisgo ye'at'ééhíí łahdí' kóyéé doleełíí nch'ołíígo ákółsį:
5 Ła'íí Holy Spirit nohwaidin'ááníí biláhyú Bik'ehgo'ihi'ṉań bił daanjǫǫhíí nohwijíí behalk'iłhíí bighą áí ndaahóndliihíí begolṉe', áík'ehgo doo baa yádaandzį da doleeł.
6 Doo hagot'éégo ích'odaahi'ṉii dadá', Bik'ehgo'ihi'ṉań t'ah doo daadinlzį dadá', da'áígee biká' ngonyáágo Christ nohwá daztsąą.
7 Nṉee dábik'ehyú át'ééhíí ndi doo hadíń yá datsaah at'éé da; dagohíí ła' nṉee nłt'éégo at'ééhíí yá datsaah shįį.
8 Áídá' t'ah nchǫ'go ádaant'eedá' Christ nohwá daztsąą, áí bee Bik'ehgo'ihi'ṉań bił daanjǫǫhíí nohwił ch'í'ṉah áyíílaa.
9 Áík'ehgo bidił bee Bik'ehgo'ihi'ṉań binadzahgee dábik'ehyú ádaant'ee daasiidlįįgo, da'aṉiigo áń binkááyú Bik'ehgo'ihi'ṉań bihashke'íí bee nohwiniidaagodilṉe' doleeł n'íí bits'ą́'nohwide'ṉił.
10 T'ah Bik'ehgo'ihi'ṉań bi'iṉa' daandlįįdá' biYe' daztsąąhíí bee bił k'íí nádaasiidlįį lę́k'eyúgo, áí bitisgo bił k'íí daasiidlįįgo biYe' nohwiyi' hiṉaahíí bighą hasdánohwiido'ṉił.
11 Doo áí zhą́ da, Jesus Christ nohweBik'ehń biláhyú Bik'ehgo'ihi'ṉań baa nohwił daagozhǫ́ǫ́, da'áń biláhyú Bik'ehgo'ihi'ṉań bił k'íí nádaasiidlįį.
12 Díí k'ehgo nko ágót'įįd, nṉee dała'á, Adam holzéhi, bee ni'gosdzáń biká' nchǫ'íí ła'íí nchǫ'íí biláhyú da'itsaahíí bengonyáá; áík'ehgo nṉee dawa da'itsaahíí bee bich'į' godeyaa, nṉee dawa nchǫ'go ánádaat'įįłhíí bighą:
13 (Bik'ehgo'ihi'ṉań yegos'aaníí doo hwahá alṉe' dadá' nchǫ'íí ni'gosdzáń biká' benagowaa, ndi begoz'aaníí da'ádįhyú nṉee nchǫ'go ádáát'įįd ndi doo bándaagot'a' da.
14 Áídá' Adam dehezṉa'dí' Moses naghaazhį' da'itsaahíí bik'ehgo nagowaa lę́k'e, nṉee Adam iłsiihíí k'ehgo doo da'iłsiih da ndi; Adam da'itsaah zhiṉéégo nṉee dawa yá sizįį lę́k'e, ndi ła' dogaał doleełíí ihi'ṉá zhiṉéégo nṉee dawa yá hizį'.
15 Bik'ehgo'ihi'ṉań daazhógo kainé'íí doo Adam iłsiihíí bił łełt'ee da: nṉee dała'á, Adam holzéhi, iłsiihíí bighą nṉee łą́ą́go da'itsaahíí bee bich'į' godeyaa, áídá' áí bitisgo Bik'ehgo'ihi'ṉań biłgoch'oba'íí ła'íí áí biláhyú kainé'íí, nṉee dała'á Jesus Christ holzéhi biláhyú, nṉee łą́ą́go ihi'ṉaahíí yaa daidez'ąą.
16 Ła'íí daazhógo kaa hi'né'íí doo áí nṉee nchǫ'go adzaa n'íí áile'íí bił łełt'ee da: áí nṉee dała'á iłsiihíí bił ch'ígódeehgo áile', ndihíí łą́ą́go nda'hesiidá' daazhógo kaa hi'né'íí Bik'ehgo'ihi'ṉań binadzahgee dábik'ehyú ádaach'it'éégo áile'.
17 Áík'ehgo nṉee dała'á, Adam holzéhi, iłsiihíí bighą da'itsaahíí bik'ehgo nagowaa, áí nṉee dała'á binkááyú; áí bitisgo nṉee dała'á, Jesus Christ holzéhi, binkááyú nṉee Bik'ehgo'ihi'ṉań biłgoch'oba'íí dázhǫ́ ch'ída'izkaadíí daayit'įįh, ła'íí dábik'ehyú ágot'eehíí daazhógo kainé'íí ałdó' daayit'įįh, áík'ehgo dawahá yitis daanlįįgo daahiṉaa doleeł.)
18 Áík'ehgo nṉee dała'á iłsiihíí bighą nṉee dawa baa yá'iti'go bił ch'ígódeeh; ła'íí nṉee dała'á dábik'ehyú át'ééhíí biláhyú Bik'ehgo'ihi'ṉań binadzahgee nṉee dawa dábik'ehyú ádaat'eego daahiṉaa doleeł, áí Bik'ehgo'ihi'ṉań daazhógo nṉee yaa daidez'áni at'éé.
19 Nṉee dała'á doo áłdi'ṉiiyú át'éé dahíí bee łą́ą́go doo bik'ehyú ádaat'ee da daasilįį, da'áík'ehgo nṉee dała'á áłdi'ṉiiyú át'ééhíí bee łą́ą́go dábik'ehyú ádaat'eego ádaadolṉiił.
20 Jews bich'į' begoz'aaníí bengonyáágo nda'iłsiihíí łą́ą́ silįį. Áídá' nda'iłsiihíí łą́ą́ silįįyú Bik'ehgo'ihi'ṉań biłgoch'oba'íí itisgo łą́ą́go begoz'ąą:
21 Nda'iłsiihíí bighą da'itsaahíí bik'ehgo nagowaa lę́k'e, da'áík'ehgo dábik'ehyú ágot'eehíí bee Bik'ehgo'ihi'ṉań biłgoch'oba'íí bik'ehgo nagowaa, ła'íí nṉee Jesus Christ nohweBik'ehń biláhyú ihi'ṉá doo ngonel'ąą dahíí yee daahiṉaa doleeł.


5
1 Nṉee daantį́į́gee Jesus, Christ nlįįgo yodlaaníí, Bik'ehgo'ihi'ṉań bizhaazhé nlįį: áík'ehgo dahadíń nohwiTaa bił nzhooníí, bizhaazhé ałdó' bił nzhǫǫ.
2 Bik'ehgo'ihi'ṉań nohwił daanzhǫǫgo, ngon'ááníí bikísk'eh ádaant'eeyúgo, áí bee Bik'ehgo'ihi'ṉań bichągháshé nohwił daanzhǫǫgo bídaagonlzį.
3 Bik'ehgo'ihi'ṉań ngon'ááníí bikísk'eh ách'ít'ééhíí, áń koł nzhóni at'éé: áń ngon'ááníí bikísk'eh ách'ít'ééhíí doo nyee da.
4 Dahadíń Bik'ehgo'ihi'ṉań bizhaazhé nliiníí ni'gosdzáń biká' ágot'eehíí yitis nlįį: nohwi'odlą'íí bee ni'gosdzáń biká' ágot'eehíí bitis daandlįį.
5 Hadíń ni'gosdzáń biká' ágot'eehíí yitis nlįį? Dahadíń Jesus Bik'ehgo'ihi'ṉań biYe' nlįįgo yodlaaníí zhą́.
6 Jesus Christ tú hik'e dił biłgo bee nyáá, doo dá tú zhą́ bee da; tú hik'e dił biłgo bee nyáá. Holy Spirit da'aṉii nlįįhíí bighą da'aṉiigo baa nagolṉi'.
7 Taagi yaaká'yú da'aṉiigo baa nadaagolṉi', nohwiTaa, hik'e Yati' nlíni, ła'íí Holy Spirit: áí taagihíí dała'áhi at'éé.
8 Taagi ni'gosdzáń biká' da'aṉiigo baa nadaagolṉi', Holy Spirit, hik'e tú, ła'íí dił: díí taagihíí dáłełt'eego ádaaṉii.
9 Nṉee nadaagolṉi'íí hódaayélts'ąą, áídá' Bik'ehgo'ihi'ṉań nagolṉi'íí itisgo ádaanzįgo hódaayélts'ąągo nłt'éé: áí nagolṉi'íí dabíí biYe' yaa nagolṉi'híí át'éé.
10 Dahadíń Bik'ehgo'ihi'ṉań biYe' yodlaaníí, dabíí da'aṉii na'goṉi'go yígółsį: dahadíń Bik'ehgo'ihi'ṉań doo yodląą dahíí, łé'iłchoogo áyíłsį; biYe' yaa nagolṉi'íí doo yodląą dahíí bighą.
11 Díínko yaa nagolṉi'íí át'éé, Bik'ehgo'ihi'ṉań ihi'ṉaa doo ngonel'ąą dahíí nohwaa daidez'ąą, díí ihi'ṉaahíí biYe' yiyi' golį́į́.
12 Dahadíń Bik'ehgo'ihi'ṉań biYe' yigoyiłį́į́híí ihi'ṉaa doo ngonel'ąą dahíí yee hiṉaa; dahadíń Bik'ehgo'ihi'ṉań biYe' doo yigoyiłį́į́ dahíí doo áík'ehgo hiṉaa da.
13 Díí k'e'eshchiiníí nohwíí, Bik'ehgo'ihi'ṉań biYe' daahohdlaaníí nohwich'į' k'e'eshchįį; ihi'ṉaa doo ngonel'ąą dahíí bee daahinohṉaa bídaagonołsį doleełhíí bighą, ła'íí Bik'ehgo'ihi'ṉań biYe' bizhi' dayúweh daahohdląą doleełgo.
14 Díínko bee bada'óndlii, nt'éhéta biká da'ohiikąąh, bíí hát'ííníí bik'ehgoyúgo, nohwidits'ag:
15 Nt'éhéta biká da'ohiikąąhgee nohwidits'ago bídaagonlziyúgo, biká da'ohiikąąhíí daasiit'įįdgo bídaagonlzį.
16 Dahadíń bik'isn nchǫ'íí doo bighą da'itsaah dahíí ye'at'į́į́go yo'įįyúgo, yighą okąąh le', áík'ehgo nchǫ'íí doo bighą da'itsaah dahíí ye'ádaat'iiníí Bik'ehgo'ihi'ṉań ihi'ṉaahíí bá baa daide'aah doleeł. Nchǫ'híí bighą da'itsaahíí gólį́į́: áí bighą hadíń okąąh le' doo dishṉii da.
17 Doo bik'ehyú ánách'ot'įįł dahíí dawa nchǫ'ihíí át'éé: áídá' nchǫ'íí doo bighą da'itsaah dahíí gólį́į́.
18 Dahadíń Bik'ehgo'ihi'ṉań bizhaazhé nliiníí doo nchǫ'go at'į́į́ dago bídaagonlzį; Bik'ehgo'ihi'ṉań biYe' nłt'éégo bistįį, áík'ehgo nchǫ'i nlįįhń doo bíhi'náh dago ábíłsį.
19 Bik'ehgo'ihi'ṉań bits'ą́'dí' daandlįįgo bídaagonlzį, áídá' ni'gosdzáń dágoz'ąą nt'éégo nchǫ'i nlįįhń yebik'eh.
20 Bik'ehgo'ihi'ṉań biYe' nyáágo nohwił ídaagozįgo ádaanohwizlaahíí bídaagonlzį, Bik'ehgo'ihi'ṉań da'aṉii nlíni bídaagonlzį doleełgo; dabíí da'aṉii nlíni biyi' daagondlįį, biYe', Jesus Christ biyi' daagondlįį. Díí Bik'ehgo'ihi'ṉań da'aṉíhi, ła'íí ihi'ṉaa doo ngonel'ąą dahíí át'éé.
21 Shichągháshé, nadn'áí bee daach'okąąhíí bits'ą́'zhį' ádaanoht'ee. Doleełgo at'éé.


2
1 Nohwik'ííyú, Jesus Christ nohweBik'ehń nádáhíí ła'íí bich'į' íła'ádaahi'ṉe' doleełíí baa yádaahiilti'go nánohwohiikąąh,
2 Spirit at'éé daach'iṉiihíí bee, yati' bee, dagohíí naltsoos nohwits'ą́'dí' daach'iṉiihíí bee, Christ nadáhíí bijįį iłk'idá' bee nohwaa gonyáá ba'ikodaanohsiyúgo, doo nohwił nagoki da le', doo łą́ą́go natsídaahkees da le'.
3 Doo hagot'éégo nṉee ła' nohwich'į' nach'aa da le': áí bijįį doo hwaa baa gowáh da, ntsé nṉee łáni nanánihidéh doleełgo zhą́, ła'íí nṉee dázhǫ́ nchǫ'i ye'at'éhi ch'í'ṉah hileeh, áń da'ílíí hileeh doleełgo gozlíni;
4 Áń Bik'ehgo'ihi'ṉań daabidi'ṉiihíí ła'íí dawahá daach'okąąhíí dawa yich'į' na'iziidgo yitisgo ídéstįį doleeł, Bik'ehgo'ihi'ṉań daach'okąąh goz'ąą yuṉe' Bik'ehgo'ihiṉań ídiłdi'ṉiigo dahsdaa doleeł.
5 Ya' doo bínádaałṉiih da, t'ah nohwił nashkaidá' díí baa nohwił nagoshṉi' ni'?
6 Dázhǫ́ nchǫ'i ye'at'éhi t'ah nt'é t'ąązhį' botą'íí bídaagonołsį, ch'í'ṉah alṉe'íí t'ah doo hwahá biká' ngoṉáh da.
7 Nchǫ'go ágot'eehíí doo bígózį da n'íí iłk'idá' na'iziid: t'ąązhį' botą'íí k'ihzhį' alzaazhį' t'ąązhį' botą' doleeł.
8 Áníita dázhǫ́ nchǫ'i ye'at'éhi ch'í'ṉah hileeh, áń nohweBik'ehń biyol bee bidizołheeł, nádaałgee bits'ą́'dindláádíí bee bidizołheeł:
9 Áí nchǫ'i ye'at'éhi, ch'iidn nant'án, Satan holzéhi, higháhgo ábile', áń binawod golį́į́go godiyįhgo be'ígóziníí ła'íí ízisgo áná'ol'įįłhíí k'ehgo áná'ol'įį ágodil'įį doleeł,
10 Áí nchǫ'i ye'at'éhihíí na'ich'aahíí yił higháh, áí bee nṉee nadaach'aa doleełgo; áí nṉeehíí da'aṉii ágot'eehíí bił daanzhǫǫyúgo hasdakáh le'at'éhi, doo hádaat'įį dahíí bighą da'ílíí hileeh.
11 Doo hádaat'įį dahíí bighą Bik'ehgo'ihi'ṉań natsekees k'izé'idiłteehíí biká'zhį' ádaile', áík'ehgo łé'ichoohíí daayodląą doleeł:
12 Áík'ehgo nṉee da'aṉii ágot'eehíí doo daayodląą dago nchǫ'go ágot'eehíí bił daanzhooníí dawa ch'iidn bikǫ' diltłi' yuyaa bándaagodot'aał.
13 Shik'ííyú, Bik'ehgo'ihi'ṉań bił daanohshóni, Holy Spirit hadaanohwihezṉilgo ła'íí da'aṉii ágot'eehíí daahohdląągo dantsé godeyaadá' Bik'ehgo'ihi'ṉań hasdánohwiṉiiłgo nohwá ngon'ą́ą́, áí bighą dábik'ehn nohwighą Bik'ehgo'ihi'ṉań ba'ihédaandzį doleełgo at'éé:
14 Jesus Christ nohweBik'ehń bits'ą́'dindláádíí bił daanohwíyéé doleełgo yati' baa gozhóni bee nohwich'į' yádaahiilti'íí bee nohwíká ánṉiid.
15 Áík'ehgo shik'ííyú, nłdzilgo nasozįį, nohwiyati' bee dagohíí nohwinaltsoos bee nohwił ch'et'ááníí daahohohtą'.
16 Jesus Christ nohweBik'ehń dabíí, Bik'ehgo'ihi'ṉań nohwiTaa biłgo, bił daanjǫǫhíí, ła'íí biłgoch'oba'íí biláhyú dábik'ehn hadag ádaanohwiłsiníí ła'íí nzhǫǫgo ágot'eehíí nihóndliigo ádaanohwiłsiníí,
17 Áń nohwijíí yuṉe' nkegohen'ą́ą́go ádaanohwiłsį, ła'íí nłt'éégo ánádaaht'įįł hik'e nłt'éégo yádaałti' doleełgo nadaanołwodgo ádaanohwile'.


6
1 Nt'é daan'ṉii doleeł áídá'? Ya' Bik'ehgo'ihi'ṉań biłgoch'oba'íí łą́ą́go begoz'ąą doleełhíí bighą nchǫ'íí dayúwehyú baa nahiikai doleeł née?
2 Dah, da'aṉii doo ágát'éé da. Hagot'éégo nohwinchǫ'íí bich'į' dasiitsąądá' dayúwehyú nchǫ'íí biyi' nahiikai doleeł?
3 Ya' díí doo bídaagonołsį da née? Daanohwigha baptize ádaanohwi'deszaahíí Jesus Christ bił dała'á daasiidlįįgo, baptism bee áń bił dasiitsąąhi at'éé.
4 Áík'ehgo łebi'doltįįhíí k'ehgo baptism bee bił dasiitsąądí' bíí bił łenohwido'ṉil: áík'ehgo nohwiTaa binawod dák'a'at'éhi bee Christ daztsąądí' naadiidzaahíí k'ehgo néé ałdó' nohwe'iṉa' áníidégo ánálzaahíí bikísk'eh hiidaałgo dábik'eh.
5 Áík'ehgo Jesus bił dała'á daasiidlįįgo bił dasiitsąądá' dabíí daztsąądí' naadiidzaagee ałdó' dała'á bił daandlįį doleeł:
6 Díínko bídaagonlzį, nohwinchǫ'íí be'ádaant'eehíí dawa bił ch'íhideeh doleełgo, ła'íí nchǫ'íí doo dayúweh bi'isna' daandlįį da doleełhíí bighą nchǫ'íí be'ádaant'ee n'íí tsį'iłna'áhi biká' Christ bił bínohwi'deskał.
7 Hadíń daztsąąhíí nchǫ'íí doo dayúweh bi'isna' nlįį da.
8 Néé Christ bił dasiitsąąyúgo, bił daahin'ṉaa doleełgo daahohiidląą:
9 Christ daztsąądí' naadiidzaago doo dananátsaah dago bídaagonlzį; da'itsaahíí doo dayúweh botą' da.
10 Jesus nchǫ'go ágot'eehíí bighą daztsąą, dałandigee ąął łayiilaago: áídá' hiṉaahíí Bik'ehgo'ihi'ṉań zhiṉéégo hiṉaa.
11 Da'áík'ehgo ídaa natsídaahkees, nohwíí ałdó' nchǫ'go ágot'eehíí bich'į' dasohtsąą, áídá' Jesus Christ biláhyú Bik'ehgo'ihi'ṉań bá daahinohṉaa.
12 Áí bighą nohwits'í datsaahíí doo nchǫ'íí bich'į' bił ch'í'nótįįh hela', ágádaanoht'eeyúgo nchǫ'íí nohwebik'eh doleeł, nohwits'í nchǫ'go hádaat'iiníí doo bikísk'eh ádaanoht'ee da le'.
13 Nohwits'í doo ła' ndi bee nchǫ'go ágot'eehíí bich'į' bídaałnaa da le', doo bee nchǫ'go ádaanoht'ee da le': áídá' nṉee nanezna'dí' naadiikaihíí k'a'at'éégo nohwinchǫ'híí bighą nanesona' ndi k'adíí hasdáhkaigo daahinohṉaa, áík'ehgo Bik'ehgo'ihi'ṉań bich'į' ídídaał'naa le', ła'íí nohwits'í dawa Bik'ehgo'ihi'ṉań bich'į' bídaałnaa le', áí bee dábik'ehyú ádaanoht'ee le'.
14 Begoz'aaníí doo nohwebik'eh da, áídá' Bik'ehgo'ihi'ṉań biłgoch'oba'íí nohwebik'ehi at'éé: áík'ehgo nchǫ'íí doo dayúweh nohwebik'eh da le'.
15 Hago'at'éé áídá'? Begoz'aaníí doo nohwebik'eh da, áídá' Bik'ehgo'ihi'ṉań biłgoch'oba'íí nohwebik'ehíí bighą ya' dayúweh nchǫ'go ánádaahiit'įįł née? Dah, da'aṉii doo ágát'éé da.
16 Ya' díínko doo bídaagonołsį da née? Hadíń bikísk'eh ádaanoht'ee doleełhíí bighą baa ídaadesoht'ąąyúgo, áí bánada'ohsiidhi at'éé; nchǫ'íí baa ídaadesoht'ąąyúgo da'itsaahíí nohwidahyú begoz'ąą, áídá' Bik'ehgo'ihi'ṉań baa ídaadesoht'ąąyúgo dábik'ehyú ágot'eehíí nohwidahyú begoz'ąą.
17 Áídá' Bik'ehgo'ihi'ṉań ba'ihégosį, łah nchǫ'go ágot'eehíí bánada'ohsiid ni', ndi yati' bee nohwił ch'ígót'ááníí nohwijíídí' bikísk'eh ádaanoht'ee daasolįį.
18 Áík'ehgo nchǫ'íí doo hagot'éégo be'ádaanoht'ee da daasolįįhíí bighą dábik'ehyú ágot'eehíí bánada'ohsiidíí daasolįį.
19 Yati' dabígózinéhi bee yashti', doo áík'ehgo yashti' dayúgo doo nohwił ígózį da doleeł ni': nohwits'í ła' bee nchǫ'go na'idáhi ła'íí nchǫ'go ágot'eehíí dayúweh iłk'edaahitł'į́į́łíí bich'į' ídídaał'naa ni'; k'adíí da'ágát'éégo nohwits'í dawa bee dábik'ehyú ágot'eehíí bich'į' ídídaał'naa le', áík'ehgo nłt'éégo hadaanohwidiléh doleeł.
20 Nchǫ'go ágot'eehíí bánada'ohsiidá' dábik'ehyú ágot'eehíí doo hagot'éégo be'ádaanoht'ee da ni'.
21 Ánádaaht'įįdíí k'adíí bik'ee ídaayádaanohdzįhíí nt'é bee daasoht'įįd? Ágádaat'eehíí ąąłgee da'itsaahíí begoz'ąą.
22 Áídá' k'adíí nchǫ'íí doo hagot'éégo be'ádaanoht'ee da, ła'íí Bik'ehgo'ihi'ṉań bánada'ohsiidíí daasolįį, áík'ehgo nłt'éégo hadaanohwidile', áí ąąłgee yaaká'yú dahazhį' ihi'ṉaahíí begoz'ąą.
23 Konchǫ'íí da'itsaahíí bideṉá nahi'ṉiił, áídá' Bik'ehgo'ihi'ṉań dahazhį' ihi'ṉaahíí kaidoné', Jesus Christ nohweBik'ehń biláhyú.


3
1 Áík'ehgo Jew nlíni nt'é bee itisgo at'éé? Circumcise áko'delzaahíí hant'é ílį́į́?
2 Dawa bee dázhǫ́ ílį́į́hi at'éé: dantségee Jews daanliiníí Bik'ehgo'ihi'ṉań biyati' baa daadest'ąąhi at'éé.
3 Ła' doo da'odląą dayúgohíí? Ya' doo da'odląą dahíí bighą Bik'ehgo'ihi'ṉań doo da'áłch'iṉiiyú át'éhi át'éé da née?
4 Dah, da'aṉii doo ágát'éé da: nṉee daantį́į́gee łéda'iłchoo ndi Bik'ehgo'ihi'ṉań da'aṉiihi nlįįgo bígózį le'; bek'e'eshchiiníí Bik'ehgo'ihi'ṉań yich'į' yałti'go gáṉíí, Dábik'ehyú áńt'éégo niyati' bee nígózį doleeł, ła'íí dahagee dahadíń ni'iłtahyúgo bitis nnléeł, ṉii.
5 Áídá' doo bik'ehyú ádaant'ee dahíí Bik'ehgo'ihi'ṉań dábik'ehyú át'ééhíí ch'í'ṉah áyíłsiyúgo hant'é daan'ṉii? Bik'ehgo'ihi'ṉań bidenáágo nohwiniidaagodile'yúgo, ya' áí bighą doo bik'ehyú nohwich'į' at'éé da daan'ṉii née? (Ágádishṉiigo ni'gosdzáń biká' nṉee k'ehgo yashti'.)
6 Dah, da'aṉii doo ágát'éé da: Bik'ehgo'ihi'ṉań doo bik'ehyú át'éé dayúgo, hagot'éégo ni'gosdzáń biká' nṉee yándaago'áah doleeł?
7 Łé'ishchoohíí Bik'ehgo'ihi'ṉań da'aṉiigo at'ééhíí ch'í'ṉah áyíłsįgo ízisgo at'ééhíí áí bee bígózįyúgo, nt'é bighą shíí nshchǫ'híí k'ehgo shaa yałti'go shángo'áah?
8 (Ła' nṉee nohwiṉí'daadiłṉíhgo nohwaa ch'iṉii daaṉii,) Nłt'ééhíí bengowáhíí bighą nchǫ'go ádaahiit'įį le', daan'ṉiigo nohwá ádaagozlaa. Nṉee ádaanohwiłṉiihíí bándaagont'aahíí dábik'eh.
9 Áík'ehgo hago'at'éé? Ya' néé Jews daandliiníí itisgo shinjééd née? Dah, doo ágát'éé da: nṉee dawa, Jews daanliiníí ła'íí doo Jews daanlįį dahíí nchǫ'íí bi'isna' daanlįįgo iłk'idá' ch'í'ṉah ádaasiidlaa;
10 Bek'e'eshchiiníí gáṉíí, Doo hadíń dábik'ehyú át'éé da, dah, dała'á ndi doo ła' da:
11 Doo hadíń bił ígózį da, doo hadíń Bik'ehgo'ihi'ṉań yiká déz'įį da.
12 Dawa k'ihzhį'go ádaasdzaa, dawa doo da'ílį́į́ da daasilįį; doo hadíń nłt'éégo ánát'įįł da, dah, dała'á ndi doo ła' da.
13 Bidayi'híí nṉee łe'sitįįhi bił ch'í'otąąhíí k'ehgo at'éé; bizaadíí bee k'izéda'diłteehgo yádaałti'; ch'osh bik'asda' yee na'iłtseedhi bizé' yuṉe' benagoz'ąą:
14 Yati' be'okáałíí ła'íí yati' koṉí'daadiłṉi'íí bizé' bee hadaalk'ił:
15 Da'dizołhééłzhį' daadijaadgo daahikéeh:
16 Hayú nadaakaiyú biké'dinááyú da'iłchǫǫhíí hik'e iniidaagodile'íí benagoz'ąą:
17 Nkegohen'ááníí begoz'ąąhíí doo yídaagołsį da:
18 Bik'ehgo'ihi'ṉań doo daidnłsį da, doo yaa natsídaakees da, ṉii, bek'e'eshchiiníí.
19 Jews bich'į' begoz'aaníí áṉííhíí nṉee da'áí bitł'ááhzhį' ádaat'eehíí yich'į' áṉíígo bídaagonlzį: áík'ehgo nṉee daantį́į́gee doo hagot'éégo ídaa yánádaalti' da doleeł, ła'íí ni'gosdzáń biká' nṉee dawa Bik'ehgo'ihi'ṉań binadzahgee doo dábik'ehyú ádaat'ee dago bándaago'áah doleeł.
20 Nṉee doo ła' Jews bich'į' begoz'aaníí yikísk'eh ánát'įįłíí zhą́ bighą Bik'ehgo'ihi'ṉań binadzahgee dábik'ehyú át'éé da: begoz'aaníí áṉííhíí bighą nchǫ'go ánách'ot'įįłíí bígoch'iłsį.
21 Nṉee Jews bich'į' begoz'aaníí doo yikísk'eh at'éé da ndi hagot'éégo Bik'ehgo'ihi'ṉań binadzahgee dábik'ehyú át'éé doleełíí k'adíí nohwił ch'í'ṉah alzaa, áí doo áníidá' begoz'aaníí bek'e'eshchiiníí baa na'goṉi', ła'íí Bik'ehgo'ihi'ṉań binkááyú nada'iziid n'íí yaa nadaagosṉi';
22 Díínko yaa nadaagosṉi', Jesus Christ ch'odląągo Bik'ehgo'ihi'ṉań binadzahgee dábik'ehyú ách'ít'éé, da'odlaaníí dawa ágádaat'ee; nṉee ła' doo łahgo at'éé da, dawa dáłełt'ee:
23 Nṉee dawa nchǫ'go ádaadzaago Bik'ehgo'ihi'ṉań ízisgo ye'at'éhíí dáyich'į' nihikáh;
24 Áídá' binchǫ'íí bits'ą́'zhį' Christ Jesus ch'ínádaiṉil, áík'ehgo Bik'ehgo'ihi'ṉań baa daach'oba'go dábik'ehyú ádaat'éhi daayiłṉii, doo nt'é bighą nahi'ṉíłi da:
25 Bik'ehgo'ihi'ṉań Jesus zideego bidiłíí bee nṉee binchǫ'íí yá nahi'ṉiił doleełgo yił'áad, áí daayodląągo binchǫ'híí bighą baa nágodet'aa doleełgo; áí bighą Bik'ehgo'ihi'ṉań dábik'ehyú át'ééhíí nṉee bich'į' ch'í'ṉah alzaa, áń ńzaadyú bádaagoho'aałgo nṉee nchǫ'go ánádáát'įįdíí doo yił ołtag da;
26 Bik'ehgo'ihi'ṉań dabíí dábik'ehyú át'ééhíí díí goldohíí biyi' nṉee bich'į' ch'í'ṉah alṉe'go, dishṉii: dabíí dábik'ehyú át'éhi nlįįgo ch'í'ṉah alṉe'go, ła'íí dahadíń Jesus yodląąhíí dábik'ehyú át'éé yiłṉíhi at'éé.
27 Ídaa ch'odlíígo yách'iłti'íí hayú begoz'ąą? Doo hayú begoz'ąą da. Hant'é bighą? Ya' dakó nłt'éégo ánách'ot'įįłhíí bighą Bik'ehgo'ihi'ṉań binadzahgee dábik'ehyú ách'ít'éé née? Dah, ki'odlą'íí zhą́ bighą.
28 Áík'ehgo díí bídaagosiilzįįd, nṉee Jews bich'į' begoz'aaníí doo yikísk'eh at'éé da ndi bi'odlą'híí bighą Bik'ehgo'ihi'ṉań dábik'ehyú át'éhi biłṉii.
29 Ya' Bik'ehgo'ihi'ṉań Jews daanliiníí zhą́ daabokąąhíí nlįį née? Doo Jews daanlįį dahíí ałdó' daabokąąhíí nlįį ya'? Ha'oh, doo Jews daanlįį dahíí ałdó':
30 Bik'ehgo'ihi'ṉań dała'á nlįį, áík'ehgo nṉee circumcise ádaabi'deszaahíí bi'odlą'híí bighą Bik'ehgo'ihi'ṉań dábik'ehyú ádaat'éhi daabiłṉii doleeł, ła'íí doo circumcise ádaabi'deszaa dahíí ałdó' bi'odlą'híí bighą dábik'ehyú ádaat'éhi daabiłṉii doleeł.
31 Ágádaan'ṉiigo begoz'aaníí doo ílį́į́ dago ádaahiidle' née? dah, da'aṉii doo ágát'éé da, áídá' begoz'aaníí nłdzilgo ádaanlzį.